Bolji kvalitet tovljenika | M novine Sremski informativni portal\nM novine Sremski informativni portal > Poljoprivreda > Bolji kvalitet tovljenika\nU Gradskoj kući u Sremskoj Mitrovici prošlog petka, 3. februara održan je sastanak austrijskih poljoprivrednika sa predstavnicima Asocijacije stočara „Srem – Mačva“ povodom finansiranja strateškog programa razvoja svinjarstva u Republici Srbiji. Finansiranje programa zasnovano je na kooperaciji Ministarstva poljoprivrede i zaštite životne sredine Republike Srbije i Austrijske razvojne agencije pri Ministarstvu spoljnih poslova Republike Austrije. Sastanku su prisustvovali ministar poljoprivrede Branislav Nedimović, ataše za poljoprivredu u austrijskoj ambasadi Kristijan Bravenc, Zoran Dragosavac, direktor marketinga Trgovinskog odeljenja pri Ambasadi Austrije, predstavnici Saveza austrijskih proizvođača svinja, Asocijacije stočara „Srem – Mačva“, direktor Agencije za ruralni razvoj Sremske Mitrovice Petar Samardžić, kao i načelnik Gradske uprave za poljoprivredu Vladimir Nastović.\n– Razvijamo projekat koji će služiti transferu znanja austrijskih proizvođača svinja za upravljanje procesom proizvodnje i za formiranje posebnog oblika organizovanja stočara Srema i Mačve, koje kao krajnji oblik ima pravljenje njihove zadruge i formiranje repro – centra odakle bi se dobio kvalitetan genetski materijal za razvoj stočarstva u Sremu i Mačvi. Ovo je međuregionalni projekat, imamo saglasnost Austrijske razvojne agencije koja je spremna da investira, a uključiće se i naše ministarstvo. Ideja nam je povećanje proizvodnje svinja, podizanje kvaliteta proizvodnje i donošenje pravilnika za merenje kvaliteta mesa na liniji klanja. To su nove procedure koje primenjuju neki prerađivači, a mi moramo da standardizujemo pravila igre kako je to predviđeno u evropskim okvirima – rekao je ministar Nedimović.\nOn je istakao da će ovaj projekat trajati tri godine i da je osnovna ideja da se zaštite mali stočari, koji imaju od 50 do 100 svinja.\nKristijan Bravenc, ataše za poljoprivredu i šumarstvo u austrijskoj ambasadi rekao je da su šanse za srpsko meso u Evropskoj uniji ali i Rusiji, veoma dobre, da je potencijal veliki i da ga treba na pravi način iskoristiti.\n– Želeo bih posebno da istaknem da se ovde radi o kooperaciji srpskih i austrijskih poljoprivrednika koji udruženim radom žele da uspeju i da na taj način pomognu srednjim i malim gazdinstvima – dodao je Bravenc.\nZoran Erić, predsednik Asocijacije stočara „Srem – Mačva“ objasnio je da je Asocijacija i osnovana s ciljem da okupi svinjare kako bi zajedno bili konkurentni na tržištu i mogli da pariraju većim proizvođačima.\n– Na ovoj teritoriji preko 1.000 gazdinstava bavi se uzgojem svinja. Svima nama je potrebno da se pripremimo za nove načine poslovanja u narednom periodu. Upravo zbog toga saradnja sa austrijskim poljoprivrednicima će nam biti izuzetno značajna, jer kod njih je čitav proces uzgoja svinja na jednom zavidnom nivou – rekao je Erić.\nAsocijacija stočara „Srem – Mačva“ osnovana je u februaru prošle godine i trenutno broji oko 250 članova.


PCVesti - Ford i Microsoft prave sistem za upravljanje energijom\nby mpcvon 07.04.2010\nDA BI OPTIMIZOVALI punjenje svojih električnih automobila, u kompaniji Ford odlučili su da se udruže s Microsoftom, tako da će njihovi novi automobili ubuduće koristiti Microsoftov program za upravljanje potrošnjom električne energije.\nTo nije prva saradnja Forda i Microsofta. Rezultat njihove prethodne saradnje je aplikacija Ford Sync, koju je Ford koristio u svojim vozilima kao sistem za zabavu i komunikaciju.\nProgram Microsoft Hohm omogućuje korisnicima električnih automobila da procene da li njihov kućni budžet može da podnese troškove za struju, budući da električni automobil u proseku udvostručuje potrošnju električne energije u domaćinstvima. Osim evidencije o troškovima za potrošenu električnu energiju, Microsoft Hohm upravlja i sistemom za punjenje električnog automobila.\nMicrosoft i Ford već pregovaraju i sa distributerima električne energije kako bi pronašli optimalni način za pripremu mreže za punjenje električnih automobila. Iako je Microsoft Hohm trenutno namenjen korisnicima električnih automobila, pretpostavlja se da će ovaj sistem biti prihvaćen i kao najbolje rešenje za upravljanje energijom u domaćinstvima, tako da nije daleko dan kada će iz automobila preko ovog sistema moći da se upravlja kućnim grejanjem. (A.S.)\n|Search:Find More About Ford i Microsoft prave sistem za upravljanje energijom|\nJenki stadion dobio džinovski LED ekran\nSpansion zahteva zabranu uvoza Samsungovih memorija u SAD


Uspešno završena Embedded Linux letnja praksa | Odsek za računarsku tehniku i računarske komunikacije\nUspešno završena Embedded Linux letnja praksa\nPočetak / Uspešno završena Embedded Linux letnja praksa\n„U drugom delu prakse, spustili smo se na niži novo, na jezgro operativnog sistema, da studenti vide kako to jezgro, u ovom slučaju Linux, izgleda, odnosno da se upoznaju sa tim kako se pišu rukovaoci za taj operativni sistem. U praktičnom delu, studenti su dobili zadatak da naprave rukovalac za džojstik nunčak za Nintendo, koji su priključili na RPi platformu“, rekao je Vladimir Marinković.\n„Linux programiranje je trenutno veoma traženo na tržištu i nema mnogo ljudi koji se nakon studija time bave. Letnja praksa je bila dobra prilika da se studenti zainteresuju za ovu oblast, a da im je bilo zanimljivo to što su učili govori činjenica da su redovno dolazili na Institut“, rekao je Vladimir Marinković dodajući da su pored njega o Linux-Kernel programiranju studente učili i asistenti Nenad Šoškić i Nemanje Fimić, dok su im nova znanja iz programskog jezika C preneli doc.dr Miodrag Đukić i asistent Milan Stankić.\nA da su i studenti zadovoljni letnjom praksom potvrđuje Nikola Stanković, apsolvent na Mehatronici, koji je istako da će mu sve što je naučio tokom letnje prakse koristiti u nastavku profesionalnog usavršavanja, pogotovu zbog toga što su polaznicima znanje prenosili predavači i inženjeri koji se dugo bave ovim oblastima. Nikola je unapredio dosadašnje znanje iz programskog jezika C, odnosno stekao je uvid u njemu do sada nepoznate strukture podataka, i imao je uvid u nešto drugačiji način razmišljaju prilikom programiranja namenskih računarskih sistema.\nOd jeseni studentkinja četvrte godine Irina Čiča, kaže da je tokom studija na E1 smeru radila u programskom jeziku C, te da je želela da to znanje unapredi zbog čega se i prijavila za letnju praksu. Takođe, htela je da se upozna sa mogućnostima koje pruža RPI platfoma, što je tokom prakse i postigla. Takođe, i Marko Rodić, apsolvent na E1 smeru, želelo je da unapredi znanje iz programskog jezika C, kao i da nauči nešto više o Embedded Linux sistemima, pošto na studijskom modulu koji pohađa nije imao priliku da o tome uči.\nI nešto mlađi studenti Jelena Boroja i Milorad Marković, od nove školske godine studenti druge godine na Računarstvu i automatici, prijavili su se za letnju praksu smatrajući da mogu mnogo toga novog da nauče, a očekivanja su im ispunjena. Jelena je još dodala da se za letnju praksu prijavila zato što smatra da svaki pravi inženjer treba da „pokupi“ što više novih znanja, dok je Milorad pored želje da nauči nešto novo, hteo da vidi i kakva je radna atmosfera na Institutu.


Vladimir Lučić jednoglasno izabran za predsednika Opštinskog odobra PDP\nDugogodišnji član Opštinskog odbora Partije demokratskog progresa (PDP) Pale Vladimir Lučić i aktuelni odbornik ove partije u paljanskoj skupštini jednoglasno je večeras izabran za novog predsednika istoimenog odbora.\nLučić je na ovom mestu nasledio Miroslava Brčkala, narodnog poslanika u prethodnom mandatu, koji je zbog službenih dužnosti u Ministarstvu inostranih poslova BiH morao podneti ostavku na sve stranačke dužnosti, piše Srpskainfo.\nNovimenovani predsednik OO PDP Pale Vladimir Lučić rekao je novinarima da mu je velika čast biti na čelu paljanskog PDP-a i velika odgovornost, posebno prema stanovnicima opštine Pale.\n– Partija demokratskog procesa je uvek bila deo pozitivnih procesa koji su doprineli snažnom razvoju opštine Pale. U narednom periodu ćemo se baviti realnim politikama koje će se ticati svakog stanovnika opštine Pale – istakao je Lučić.\nDodao je da će oni podržati svaku odluku koja će doprineti razvoju Pala i kvalitetu života stanovnika opštine Pale, bez obzira na to da li će oni biti poziciji ili opozicija.\nLučić je istakao da će uskoro početi sa pripremama za lokalne izbore u BiH, sa ciljem ostvarivanja što boljeg rezultata.\nPočasni predsednik PDP-a Mladen Ivanić novinarima je rekao da je paljanski odbor PDP uvek bio jedan od najjačih opštinskih odbora u Srpskoj, te da je rukovodstvo ove stranke uvek imalo jaku podršku Paljana.\n– U PDP-u, za razliku od drugih partija, imate jedan poseban sklad generacija i imate dosta ljudi ovdje koji su osnivali PDP na Palama, ali i puno novih generacija, mladih ljudi i onih koji su se već dokazali poput Vlade, koji je bio uspešan direktor Doma zdravlja – istakao je Ivanić.\nOn je dodao da je to upravo jedna od garancija da će PDP, kao i uvek do sada, imati vrlo dobre rezultate.\nNarodni poslanik i predsednik Gradskog odbora PDP Banjaluka Draško Stanivuković izrazio je zadovoljstvo što je paljanski odbor ove stranke dobio novog predsednika, te dodao da je nova energija uvek dobrodošla.\n– Podržavam nove ljude, video sam pregršt mladih ljudi, nova energija se rađa na Palama i u Istočnom Sarajevu, vidim da se omladina budi što je preduslov rađanja jedne nove ideje za Republiku Srpsku i budućnost ove zemlje, jer kao što vidimo ovi nemaju nikakva rešenja – rekao je Stanivuković novinarima u Palama.\nNa večerašnjim izborima za novog predsednika OO PDP Pale izabrana su i 64 člana Opštinskog odbora ove stranke, dok će na prvoj sednici biti izabran potpredsednik ovog odbora.


Sekretar Ivanišević Obišao Radove Na Spomen-sobi U Karlovačkoj Bogosloviji\nHome AP Vojvodina Sekretar Ivanišević obišao radove na spomen-sobi u Karlovačkoj bogosloviji\nSremski Karlovci , 23. septembar 2021.\nPokrajinski sekretar za privredu i turizam dr Nenad Ivanišević posetio je danas Bogosloviju „Sveti Arsenije Sremac“ u Sremskim Karlovcima i tom prilikom je sa rektorom protojerejom Jovanom Milanovićem obišao radove na rekonstrukciji spomen-sobe, koje finansira Pokrajinski sekretarijat za privredu i turizam.\nSekretar Ivanišević i protojerej Milanović u maju ove godine su potpisali ugovor o dodeli subvencije od četiri miliona dinara po javnom konkursu Pokrajinskog sekretarijata za privredu i turizam namenjenom verskom turizmu.\nKarlovačkoj bogosloviji, kao neprofitnoj obrazovnoj ustanovi, sredstva su usmerena za promotivne aktivnosti i predstavljanje turističkih potencijala i kapaciteta, kao i za promociju i očuvanje kulturno-istorijskog nasleđa.\nOvaj projekat, koji finansira Sekretarijat, obuhvata sačuvana materijalna dobra u vidu spomen-sobe, kao i predstavljanje kulturnog i duhovnog nasleđa, tako da knjige, spisi i ostala dobra od značaja budu dostupna široj javnosti, u novom ruhu.\n„Projekat koji smo započeli polako se privodi kraju, a reč je o stvaranju jednog sasvim novog sadržaja u Bogosloviji. To je spomen-soba sa riznicom, koja će uticati na aktivnosti čitavih Sremskih Karlovaca, a u širem kontekstu i na celu Vojvodinu i Srbiju. Ovo je prva crkvena prosvetno-naučna zbirka u srpskom narodu, našoj tradiciji i predanju i predstavljaće ne samo želju da obogatimo turistički, kulturni i duhovni aspekt, već je i zamajac kvalitetnoj digitalizaciji, odnosno čuvanju svih sadržaja koje će spomen-soba imati“, rekao je rektor Milanović.\nSekretar Ivanišević je istakao da se sredstvima Sekretarijata realizuje namera da se obogati ponuda Sremskih Karlovaca, koji imaju poseban istorijski značaj, te da je realizacija projekta spomen-sobe i digitalizacije kulturno-istorijskog nasleđa Bogoslovije zapravo početak aktivnosti na razvoju verskog turizma u Vojvodini.\n„Sekretarijat za privredu i turizam ove godine ulaže četiri miliona dinara u otvaranje prve riznice u Bogosloviji, što je veoma važno kako bismo sačuvali tradiciju, ali i zbog turizma. Ovih dana krećemo u izradu nove strategije razvoja turizma za naredne četiri godine, a verski turizam će biti jedan od značajnih pravaca, pri čemu će sami Sremski Karlovci biti najvažniji. Cilj nam je da u narednom periodu ustanovimo centar razvoja i obilaska verskih znamenitosti na teritoriji Karlovaca i Fruške gore“, rekao je sekretar.\nOn je dodao da se ulaganjem u Sremske Karlovce ovom mestu dodeljuje titula „centra verskog turizma“, odakle će započinjati sve turističke ture, poput obilaska fruškogorskih manastira i drugih verskih objekata.\nPrevious articleBiblioteke su kulturni identitet našeg naroda\nNext articleJedinstveno u promociju sireva sa teritorije AP Vojvodine


Izgradnja obilaznice i kanalizacione mreže u Osečini - uloženo više od 60 miliona dinara - Gradjevinarstvo.rs\nIzgradnja obilaznice i kanalizacione mreže u Osečini - uloženo više od 60 miliona dinara\n20.10.2009. | Beta\nU Osečini je u toku izgradnja obilaznica oko te varošice i deo kanalizacione mreže, saopštila je Opštinska služba za odnose sa medijima.\nZa prvih pola kilometra obilaznice obezbeđeno je 29,6 miliona dinara, dok će u 1,3 kilometara kanalizacione mreže i asfaltiranje tri ulice biti investirano 31,5 miliona dinara.\nNovac za obe investicije je iz Nacionalnog investicionog plana (NIP), kao regionalnim projektima Ministarstva za ekonomiju i regionalni razvoj Srbije.\nPrva faza obilaznice koja će biti dugačka 1,7 kilometara, biće završena za dva meseca i delimično će osloboditi centar Osečine od kamiona. Glavna ulica u centru te varoši je deo magistralnog puta Valjevo-Loznica.\nTokom 2008. godine u Osečini je izgrađen kanalizacioni kolektor, tako da je bilo moguće započeti i izgradnju kanalizcione mreže.\nKanalizaciju će za dva meseca dobiti dve ulice u kojima che biti rekonstruisana vodovodna mreža, a potom će biti asfaltirane.\nU Osečini planiraju da privredni i administrativni centar Podgorine za dve godine bude potpuno "pokriven" kanalizacijom što podrazumeva i izgradnju postrojenja za prečišćavanje otpadnih voda.\nZivan M.Lajsic 29.07.2010 19.39.33\nHvala bogu poceli radovi na putu Valjevo-Loznica i treba ova magistral da bude gotova iduce godine. Takodje potvrdjuje i pomocnik ministra za infrastrukturu Milorad Ilic da su nastavljeni radovi pruge Valjevo - Loznica i koju kredutira rusko ministarstvo za infrastrukturu. Radovi pruge Valjevo - Loznica zapoceti su 1914 godine (uoci) Prvog svetskog rata, novi pokusaj 1941 i dosao Drugi svetski rat, treci put 1990-1998 ,napade Nato i cetvrta odluka ove srpske proevropske vlade je resila da sad zavrsi ovu veoma vaznu privrednu prugu za zapadnu Srbiju. Napominjem Valjevci su vredni i posteni i ” po junastvu davno proslavljeni” kako u prvom, drugom , i u trecem ustanku protiv nemackog okupatora na celu sa prvim evropskim revolucionarom Drazom na Ravnoj Gori. u Drugom svetskom ratu.\nNecu sa ovom istorijom da preterijum ali zato prepustam srpskim biracima neka sami ocene koliki je strateski i privredni znacaj ovog kraja za zapadnu Srbiju i Srpsku Republiku u BiH ( uostalom ova izgradnja pruge dovoljno svedoci) i ova srpska proevropska vlada je konacno spremna da zavrsi modernu magistralu i savremenu prugu od Valjeva do Loznice u Srbiji.\nCevovodi kanalizacioni - za spoljnu montažu Izgradnja železničkih pruga, puteva, ulica i drugih saobraćajnica


Juve će biti prvak, ali samo iz jednog razloga?! Već se zna ko će platiti ceh za prekid filma na "San Siru"! - Sportske.net\nČudo iz Danske, zapamtite ovog momka!Juventus imao 2:0, onda je Milan učinio nemoguće za 18 minuta!Želja za opstankom jača od želje za titulom, Lacio posustaje!Sari priznao - "U Juventusu se svađam samo sa njim!"Juve ne odustaje, "formula Kuadrado", sva tri letnja pojačanja stižu iz Londona?!\nRugani, ili "pacijent zero" kako ga nazivaju u Italiji jer je prvi fudbaler kod koga je potvrđena korona, nije igrao pet meseci, bio je kriminalan protiv Rebića, a u klubu su kivni na Marotu koji mu je ponudio produžetak ugovora i štoper sada zarađuje 3.5 miliona evra.\nRugani ni pre pandemije nije igrao, iako se afirmisao kod Sarija u Empoliju i upravo je Sari želeo da ga dovede u Čelsi za 40 miliona evra, Juventus je odbio, sada se gorko kaju.\nNišta bolje se ne priča o Bonućiju, za koga je delovalo da je izgubljen bez suspendovanog De Lihta, očigledno da je Holanđanin igrač za koga Juve nema zamenu, pogotovo jer su kapiten Kjelini i Demiral povređeni.\nNije bilo ni Dibale, Ronaldo jeste dao gol, ali on i Iguain nisu napravili puno. Aleks Sandro je ušao i napravio kriminalnu grešku, pa će, verovatno, ako Juve uspe da se dokopa Emersona Palmijerija bivši igrač Porta biti prodat, mada je i njemu pala cena, svojevremeno su PSŽ i engleski klubovi nudili za njega 55 miliona evra.\nJuve bi trebalo da se oslobodi i Remzija, gužva je u veznom redu, Rabio igra sve bolje i izgleda da sada u Juventusu više ne razmišljaju da ga prodaju.\nU svakom slučaju, u klub će stići levi bek, verovatno još jedan vezni igrač, moguće Žorginjo i napadač, i dalje je meta Milik, ali se sada pojavljuje kombinacija po kojoj bi Mendeš mogao da dovede Traorea iz Vulvsa na pozajmicu sa otkupom. Bivši diplomac La Masije je na meti Liverpula, pitanje je ima li Juventus novca da obeća obavezni otkup i naredne godine. U svakom slučaju, poraz je nauk, a mediji u svom stilu pišu da će Sarijev Juve biti prvak ne jer je dobar tima već jer jednostavno ima veći broj igrača i alternative što je u ovakvoj situaciji kada se igra svaka tri dana ključno. Lacio se raspao, Inter ispustio bitne bodove, pa u toj situaciji i nema konkurencije.\nOni koji nisu naklonjeni Juventusu prognoziraju da će se prava istina o slabostima tima videti u Ligi šampiona, ali Juve mora prvo da se probije u četvrtfinale, revanš igra na praznom "Alijancu", Lion ima prednost iz prvog meča od 1:0.


Tramvaji preko Mosta na Adi od juna 2019. godine - Dan u Beogradu\nNaslovna » BG servis » Tramvaji preko Mosta na Adi od juna 2019. godine\nPostavljamje sina na mostu preko Ade Beograd 0811 2018 photo Predrag Mitic\nNeko drugi 9. novembar 2018. BG servis Postavite komentar\nPostavljanjem tramvajskih šina preko Mosta na Adi povezaće se i tramvajskim saobraćajem Novi Beograd i Čukarica.\nVrednost ovog posla iznosi skoro dve milijarde dinara.\n– U junu 2019. konačno ćemo tramvajskom vezom povezati Banovo brdo, odnosno Čukaricu i Rakovicu s Novim Beogradom. To će nam omogućiti da počnemo uklanjanje Starog tramvajskog mosta i da tramvajski saobraćaj koji tuda ide preusmerimo na ovu zamenu, te da počne izgradnja novog tramvajskog mosta i premeštanje starog između blokova i Ade Ciganlije – rekao je Vesić.\nPosebno je naznačio povezanost radova zbog čega je veoma važno da se rade u roku.\n– Na novobeogradskoj strani postavljeno je već oko petsto metara šina i rade se dve nove stanice, jedna s te, a druge sa čukaričke strane mosta. Kada sve bude završeno, možemo da kažemo da je Most na Adi bezmalo u potpunosti u funkciji. Preostaju pristupne saobraćajnice iz Bulevara patrijarha Pavla, gde se trenutno radi izmeštanje korita Topčiderske reke, što je neophodno da bi bulevar imao četiri saobraćajne trake. Potom će se sledeće godine raditi i same pristupne saobraćajnice iz ovog bulevara, što će omogućiti da se spoje Rakovica, a kasnije i Vidikovac sa Mostom na Adi, odnosno s Novim Beogradom. Predstoji i izgradnja Topčiderskog tunela, koji će omogućiti vezu sa Autokomandom i tek nakon toga, moći ćemo da kažemo da je Most na Adi u potpunosti u funkciji – istakao je Goran Vesić.\n2.700 metara šina preko Mosta na Adi i petlji\nUkupni radovi obuhvataju postavljanje tramvajske pruge, dužine 2.700 metara, preko Mosta na Adi i severnih i južnih petlji, sa uklapanjem u postojeću prugu sa obe strane reke.\nNa celoj deonici predviđena su dva stajališta javnog prevoza: „Blok 42“ na novobeogradskoj strani i „Petlja Radnička“ odmah nakon glavnog raspona mosta na desnoj obali Save. Oba stajališta su izgrađena, dužine su oko 75 metara, a projektom je predviđeno njihovo opremanje nadstrešnicama i ostalim mobilijarom.\nPosle rušenja gornje konstrukcije mosta iznad Topčiderske reke, uklanjaju se delovi obalnih stubova i vrši se priprema za izradu nove konstrukcije, kao i izgradnja jednog obalnog stuba.\nKod nadvožnjaka iznad železničke pruge u toku je postavljanje skele radi izgradnje novog dela konstrukcije, kojim se ostvaruje veza prema Rakovici.\nZavršena je izgradnja potpornih zidova kod Hipodroma, koji obezbeđuju povezivanje trase sa Mosta na Adi sa konstrukcijom preko Topčiderske reke i u toku je nasipanje materijala između potpornih zidova. Istovremeno se duž čitave trase nastavlja postavljanje stubova kontaktne mreže sa pratećom opremom.\nBeograd će narednih godina ponovo dobiti tramvajsku liniju broj jedan, koja će saobraćati od Slavije do Kalemegdana, najavio je zamenik gradonačelnika Goran Vesić gostujući na TV Studio B.\n– Prvo će prilikom rekonstrukcija Vasine ulice i Studentskog trga, koje počinju sledeće godine, biti postavljene šine koje će jednim delom prelaziti i preko Trga republike. Kasnije, kada se bude radila rekonstrukcija Terazija i Ulice kralja Milana, šine će biti postavljene i na tom delu. Posebno sam zadovoljan činjenicom da će centar grada, odnosno Ulica kralja Milana postati saobraćajnica kojom će prevashodno saobraćati tramvaji. Ova ulica će na taj način oživeti jer će imati više prostora za šetnju ili bašte ugostiteljskih objekata – rekao je Vesić. (Beoinfo)\nTagovibg servis goran vesić most na adi radovi tramvaji\nPrethodni Koncert: Ilhan Ersahin – „Belgrade Sessions“\nSledeći Lasciar Vibrare: LP duo


Evropska noć muzeja biće obilježena u Banjoj Luci u subotu 19. Maja zahvaljujući podršci Evropske unije u organizaciji Muzeja savremene umjetnosti Republike Srpske.\nŠefica kancelarije Evropske unije u Banjoj Luci Alexandra Wagner kazala je da je EU podržala ovu manifestaciju i tokom prethodne dvije godine.\n“Ovogodišnja proslava je od posebnog značaja. Obilježavanje Noći muzeja se ove godine održava u svijetlu izložbe ‘Punktumi’, organizovane uz podršku Evropske unije i kao dio Evropske godine kulturnog naslijeđa”, kazala je Wagner.\nNaglasila je važnost i Noći muzeja i same izložbe “Punktumi”.\n“Sigurna sam da nas svaki pojedinačni rad umjetnika koji je izložen ovdje u muzeju može mnogo naučiti o istoriji i duhu i Banje Luke i Evrope i na taj način graditi neophodan most između prošlosti i budućnosti”, dodala je.\nCilj Evropske godine kulturnog naslijeđa je podstaći više ljudi da otkrivaju i da se aktivno bave evropskim kulturnim naslijeđem i Evropska unija će podržati niz inicijativa i događaja širom Evrope s ciljem promovisanja našeg kulturnog naslijeđa, otkrivanja naše različitosti i početka međukulturne diskusije o svemu što nam je zajedničko.\nViše informacija o programu Noći muzeja


Dodatnih šest miliona KM za zapošljavanje u RS-u - Akta.ba\n16.09.2020. 14:02 / Izvor: SRNA\n"Zavod za zapošljavanje Republike Srpske u saradnji sa Vladom obezbijedio je dodatnih skoro šest miliona KM za programe zapošljavanja, čime će, uz već ranije planiranih 10,9 miliona KM, biti zaposleno 3.300 lica", rekao je danas direktor Zavoda Miroslav Vujičić.\nOn je naglasio da je Upravni odbor Zavoda danas donio odluku o proširenju programa zapošljavanja pripravnika sa 700 na 800 lica, kao i programa "Zajedno do posla", koji se odnosi na zapošljavanje djece poginulih boraca, demobilisanih boraca i ratnih vojnih invalida.\n"U ovom programu smo odobrili sve pristigle zahtjeve koji su ispunjavali uslove i umjesto planiranih 190 lica zaposlili smo 550 lica iz kategorije djece poginulih boraca, demobilisanih boraca i ratnih vojnih invalida", rekao je Vujičić.\n"Opredjeljenje Vlade Republike Srpske je da se ovaj program proširi", dodao je Vujičić.\n"Svi oni mogu biti zaposleni kroz program Zavoda, a poslodavci se mogu prijaviti na program koji će biti raspisan u narednim danima i aplicirati za zapošljavanje te kategorije", rekao je Vujičić.\nšest miliona KM


Zbrka u Beloj kući zbog pomoći Ukrajini - Sputnjik Srbija\n09:51 16 Decembar 2019\n14:00 18.10.2019 Preuzmite kraći link\nVršilac dužnosti šefa administracije američkog predsednika Mik Malvejni opovrgao je svoju izjavu da je američki predsednik Donald Tramp ranije ove godine zamrznuo vojnu pomoć Ukrajini delom i zato kako bi pritisnuo Kijev da istraži navode o umešanosti Ukrajine u američke predsedničke izbore 2016. godine.\nNa sajtu Bele kuće se navodi da je odluka o Ukrajini doneta zbog korupcije u toj državi, iako je Malvejni ranije tvrdio da je to bilo povezano sa istragom protiv američkih demokrata. Malvejni je istovremeno negirao i navode da je na taj način Donald Tramp pokušao da ucenjuje svog ukrajinskog kolegu Vladimira Zelenskog, tražeći od njega da ispita „slučaj Bajden“.\nPrema njegovim rečima, mediji su „pogrešno protumačili njegove reči“ kako bi kritikovali Trampovu politiku i istakao je da nije bilo nikakve „usluge za uslugu“.\nSuštinski, demokrate okrivljuju Trampa da je pomoć Ukrajini od oko 400 miliona dolara zamrznuo kako bi izdejstvovao istragu protiv mogućeg protivkandidata na predsedničkim izborima Džoa Bajdena i njegovog sina Hantera. Oni veruju da je Tramp koristio vojnu pomoć kako bi izvršio pritisak na Ukrajinu i pomogao sebi u reizboru na predsedničkim izborima iduće godine. Pomoć je u međuvremenu uplaćena na ukrajinske račune, a američki predsednik je odbacio optužbe da je ucenjivao Zelenskog.\nMeđutim, demokrate su u Kongresu SAD 24. septembra pokrenule proces Trampovog opoziva, jer sumnjaju da je zbog ličnih političkih ciljeva kod ukrajinskog rukovodstva pokušao da izdejstvuje istragu o Hanteru Bajdenu, koji je radio u energetskoj kompaniji „Burizma“.\nHanterov otac, bivši potpredsednik SAD i potencijalni predsednički kandidat, hvalio se kako je smenio tužioca koji je vodio postupak protiv njegovog sina, a Tramp je navodno tražio od Zelenskog da to ispita.\nTelefonski razgovor između Trampa i Zelenskog, koji je vođen u julu, jeste „krunski dokaz“ demokrata da je Tramp pokušavao da pritiskom na ukrajinskog predsednika zloupotrebi položaj i pokrene istragu protiv Džoa Bajdena i njegovog sina.\nZelenski, međutim, tvrdi da nije bilo ucena tokom njegovog telefonskog razgovora sa Trampom, ali nije kazao da li Ukrajinci imaju drugačiju verziju transkripta.\nPokušaji da se povežu zamrzavanje pomoći Ukrajini i Trampov razgovor sa Zelenskim su pripreme za američke predsedničke izbore 2020. godine, uveren je ruski politikolog Igor Šatrov.\n„Ova izjava Malvejnija je pokušaj da se obezbedi mogućnost za dalje upravljanje procesima u Ukrajini. Generalno, SAD pokazuju da Kijev još nije pružio nikakve dokaze o promenama u zemlji. Stoga je Vašington podsetio da je korupcija glavni problem Ukrajine. Upravo je to ono što stvara dilemu kod američkih kongresmena kada je u pitanju raspodela novca. Da li je zamrzavanje novca povezano sa tim teško je reći, jer su SAD ušle u odlučujuću fazu izborne kampanje, i sve izjave vezane za spoljnu i unutrašnju politiku treba posmatrati sa ove tačke gledišta. Svaka strana, i demokrate i republikanci, ovu izjavu će koristiti na svoj način, kako kome odgovara“, rekao je Šatrov za Sputnjik.\nBajdenov sin Hanter bio je član upravnog odbora „Burizma grupe“, jedne od najvećih privatnih gasnih kompanija u Ukrajini protiv koje je u toj zemlji 2014. godine pokrenut slučaj zbog korupcije.\nDžo Bajden je 2016. godine, kada je obavljao funkciju potpredsednika SAD, pozvao ukrajinske vlasti da smene tadašnjeg glavnog tužioca Ukrajine Viktora Šokina, koji se bavio istragom o toj kompaniji. Šokin je nakon toga smenjen, a istraga je obustavljena u avgustu 2017. godine.


Poynter: Kako je Istinomer proveravao činjenice u vreme pandemije i izbora - Istinomer\nTim Istinomera 13. 7. 2020.\nOvaj tekst je deo programa Izveštaja o otpornosti (Resilience Reports), kako se naziva serija tekstova Evropskog centra za novinarstvo koji se bave istraživanjem kako informativne organizacije širom Evrope prilagođavaju svoj svakodnevni rad i poslovne strategije usled krize izazvane bolešću KOVID-19.\nU suštini: povećavanje broja proverenih činjenica i pravljenje novog alata u pretraživaču pomoglo je Istinomeru da se izbori sa političarima i ostalim medijskih sadržajima u Srbiji koji su imali nameru da iskrive istine. Mnogi građani Srbije nemaju poverenja kada je reč izborima u zemlji, a skorašnji parlamentarni izbori — koji je trebalo da se održe u aprilu, ali su odloženi zbog bolesti KOVID-19 — nisu bili ništa drugačiji. Glavne opozicione stranke su bojkotovale izbore kao i veliki broj birača, što je Srpskoj naprednoj stranici omogućilo da na ovim izborima ostvari ubedljivu pobedu. To u svakom slučaju nije bio baš najsjajniji primer demokratije.\nOvo bi inače bilo sasvim dovoljno da sedam osoba iz Istinomer tima bude okupirano fektčekingom sve vreme. Ali kako se pandemija pogoršavala i uvedene su stroge socijalne mere, neistine su krenule da se gomilaju. Kako bi uspeli da rade i na izborima i na krizi zbog bolesti KOVID-19, oni su blisko sarađivali sa čitaocima i stvorili su pametnu ekstenziju za internet pretraživač koji je timu slao obaveštenja o tome da su se pojavile netačne tvrdnje.\nTara Keli iz Evropskog centra za novinarstvo je razgovarala sa urednicom Istinomera o tome kako se njen tim nosio sa svime, kako su radili i šta su usput naučili.\nOsnovan 2009. godine, Istinomer je bio prvi fektčeking centar u regionu zapadnog Balkana. Stvoren je da bi se promovisala veća odgovornost političkih aktera i da bi se proverile i potvrdile izjave i tvrdnje političara i zvaničnika. Na srpskom jeziku njegovo ime znači „merač istine“.\nIstinomer je deo Centra za istraživanje, transparentnost i odgovornost, nezavisne, nestranačke organizacije civilnog društva u Srbiji koja je posvećena razvoju demokratske kulture i građanskog aktivizma.\nTim Istinomera se nalazi u Beogradu i čini ga sedam ljudi: pet novinara, jedan urednik i jedan projektni menadžer. Imaju i dva saradnika koji na nedeljnom nivou pišu kolumne i tekstove.\nIstinomer se u potpunosti oslanja na bespovratna sredstva i finansiranje putem projekata od organizacija kao što su Fond za otvoreno društvo i Pointer međunarodna mreža za fektčeking. Nemaju program članstva ili preplate za svoje čitaoce, a nemaju ni reklamni prostor. Sav sadržaj je besplatan i mogu mu pristupiti svi bez naknade za pretplatu.\nU početku, bilo je zamišljeno da Istinomer bude jednostavan fektčeking projekat. Međutim, kako u Srbiji nije bilo dovoljno pouzdanih nezavisnih medija, oni su proširili opseg svog rada od razotkrivanja dezinformacija na intervjue, intervjue-profile, analize, podkastove i video materijal. Opšti fokus sajta je društvo i politika. Istinomer trenutno ima besplatan sedmični bilten sa preko 2.000 pretplatnika. U biltenu se nalaze svi članci tima, video materijal i ostali materijali sačinjeni te sedmice.\nGlavna publika sajta su Srbi koji žive u Srbiji. Iako u Istinomeru nisu radili istraživanje čitalaštva niti tržišnu analizu svoje publike, analitika samog sajta je otkrila da ova publikacija privlači ljude širom regiona Zapadnog Balkana, ne samo iz Srbije. Na osnovu interakcije članova tima sa publikom, oni misle da publiku čine ljudi koji su napredni, informisani i visoko obrazovani. Iako je sve što oni rade napisano na srpskom jeziku, neki članci su prevedeni na engleski na osnovu toga šta tim misli da bi bilo zanimljivo međunarodnoj publici.\nOd 2013. godine, Srbija je pala za 30 poena na rang-listi slobode štampe Reportera bez granica i sada se nalazi na 93. mestu. Medijsko vlasništvo je visoko koncentrisano i ima jako malo nezavisnih medija. Već šest godina kako je Aleksandar Vučić na vlasti, prvo kao premijer i sada kao predsednik, Srbija je postala zemlja u kojoj je često opasno biti novinar i u kojoj stopa širenja lažnih vesti raste zastrašujućom brzinom.\nU 2018. godini, širom Srbije napadnuta su 102 novinara. U jednom od incidenata, zapaljena je kuća Milana Jovanovića, novinara koji je istraživao korupciju lokalnih političara. Tokom jednog incidenta, Tatjana Vojtehovski, poznata istraživačka novinarka, dobijala je pretnje smrću i silovanjem preko tvitera.\nIako su prvobitno zakazani za 26. april, lokalni i parlamentarni izbori u Srbiji su odloženi za dva meseca usled bolesti KOVID-19 i održani su 21. juna. Građani i opozicione stranke su bojkotovali izbore zbog nefer izbornih uslova — izlaznost je bila samo oko 15%.\nTako je i došlo do ubedljive pobede Srpske napredne stranke Aleksandra Vučića od 63%. Podatak o izlaznosti na lokalnim izborima još uvek nije dostupan jer se u trenutku pisanja ovog članka još uvek prebrojavaju glasovi.\nOvi izbori su bili naročito važni jer se parlamentarni izbori neće održati još naredne četiri godine a neće biti ni koalicione vlade niti jake opozicije u parlamentu koja će se suprotstavljati vladajućoj stranci u Srbiji.\nKako se Istinomer nosio sa krizom zbog bolesti KOVID-19?\nU Istinomeru je pre svega fokus bio na periodu pred izbore i proveri izjava političara i javnih zvaničnika. Bilo je dosta lažnih izjava i nepotvrđenih tvrdnji koje su kružile srpskim medijima i naš tim je želeo da biračima pruži dovoljno informacija da bi mogli da od svojih predstavnika zahtevaju odgovornost za njihove odluke i akcije.\nU aprilu je Istinomer radio fektčeking izjave srpske premijerke Ane Brnabić koja je poricala da su njena stranka, SNS, i predsednik Vučić nepošteno iskoristili koronavirus kao platformu za vođenje kampanje i da su time smanjili mogućnost opozicionih stranaka da budu ponovo izabrane. Nakon izbora, Istinomer je takođe razotkrio izjavu predsednika Vučića da su junski izbori bili potvrda „najmirnije i najčistije kampanje.”\nU junu je Balkanska istraživačka mreža objavila da postoji dokument u kome se navodi da srpska vlada nije objavljivala tačne podatke u vezi sa stopom smrtnosti i zaraze usled bolesti KOVID-19. To je u javnosti izazvalo veliku konfuziju. Istinomer je reagovao tako što je bio dodatno skeptičan kada je reč o podacima vlasti o virusu, te je u svom radu koristio više pouzdanih izvora, kao što su Evropski centar za kontrolu bolesti i Svetska zdravstvena organizacija.\nIstinomer veruje da je srpska vlada ovo uradila zato što je izborna kampanja bila u jeku i zato što nisu želeli da pruže bilo kakve informacije kojima bi se sprečilo da budu ponovo izabrani. Do sada vladajuća stranka nije dala nikakvo objašnjenje o tome zašto su ti podaci bili drugačiji.\nJoš ranije, a i za vreme pandemije, pojavio se veliki broj tvrdnji koje je tim Istinomera trebalo da proveri i verifikuje. Od marta do juna tim Istinomera je objavio 200 članaka o raskrinkavanju određenih tema. Neke od ovih su se pojavile i u drugim zemljama, na primer veza između KOVID-19 i 5G kao i neproverenih lekova za borbu protiv ove bolesti, poput izbeljivača i ogromnih količina vitamina C. Međutim, nešto od svih ovih tema je bilo baš specifično za srpsku publiku. Recimo, jedan virusolog je na makedonskoj televiziji tvrdio da „virus koji izaziva KOVID-19 nije nov, a i da ovo nije bolest za karantin“.\nU okviru svog rada, Istinomer je obavio intervju se mnogim stručnjacima, uključujući i Vidu Petrović-Škero, bivšu predsednicu Vrhovnog suda Srbije, koja je pričala o tome zašto je vlada izabrala da uvede vanredno stanje umesto vanredne situacije i šta bi ta neizvesnost mogla doneti. Objavljen je i intervju na podkastu u kome se vodio razgovor o izborima sa bivšim premijerom Srbije, Zoranom Živkovićem, koji predvodi Novu stranku, socijalno liberalne orijentacije. Međutim, usled nedostatka poverenja, tim je proverio svaku izjavu na osnovu više izvora i unakrsno proverio sve tvrdnje političara sa nezavisnim medijskim stručnjacima.\nKako su objavljivali više proverenih informacija nego inače, broj pojedinačnih posetilaca Istinomera je porastao za više od 150%, u martu (493.548) i u aprilu (460.701). Broj pregleda je takođe porastao za 212% u poređenju za februarskim prosekom i dostigao je skoro milion pregleda. Broj poseta je pao u maju i junu ali je ipak ostao na većem nivou nego pre epidemije bolesti KOVID-19.\nOtvoreni odnos koji Istinomer ima sa svojim čitaocima na društvenim mrežama je doneo važne rezultate tokom celodnevnih policijskih časova u Srbiji. Mnogi čitaoci su pisali timu Istinomera na fejsbuku, tviteru a slali su i mejlove sa idejama za priče ili sugestijama o tome šta treba proveriti. Isto tako, tim Istionmera je tim putem tražio informacije. Na primer, pitali su čitaoce kako njihovi poslodavci sprovode mere na radnom mestu kada je reč o koronavirusu i celodnevnim policijskim časovima, pa su saznali da fabrike ne obezbeđuju neophodne mere zaštite za svoje radnike. Jedan radnik koji je uhapšen zbog širenja panike u fabrici u kojoj radi se obratio timu Istinomera želeći da javno govori o tome.\nTimu su stizale i informacije od zdravstvenih radnika da neke bolnice nemaju dovoljno zaštitne opreme za medicinske radnike, iako su zvaničnici tvrdili drugačije.\nNa koji način je KOVID-19 izmenio budućnost Istinomera?\nPandemija nas je podsetila koliko je za srpske medije a i za Istinomer važno da pozivamo političare i zvaničnike ove države na odgovornost. Što se toga tiče, naša organizacija će nastaviti da ulaže u veštine i profesionalizam naših novinara i istraživača, naročito u oblasti ekonomije, zdravstva i nauke.\nKako bi pomogao tom razvoju, tim Istinomera će pohađati relevantne onlajn kurseve, ali će imati i obuke u samoj redakciji kako bi se obučili o zdravstvenim i naučnim pitanjima. Istinomer će pozivati odabrane stručnjake i naučnike da budu njihovi predavači.\nTokom krize usled bolesti KOVID-19, postalo je očigledno da je timu potrebno nešto više od društvenih medija kako bi nastavili interakciju sa svojim čitaocima i sprečili širenje dezinformacija na internetu.\nTo je inspirisalo njihove programere da naprave aplikaciju „Proveri me!“, novi alat koji čitaocima najpopularnijih informativnih sajtova u Srbiji daje mogućnost da označe tekst, pošalju ga zaposlenima u Istinomeru i da samo jednim klikom provere neku izjavu. Nakon što se neka izjava oceni, ona bude označena zelenom, crvenom ili žutom bojom za sve korisnike koji koriste ovaj dodatak u pretraživaču, u zavisnosti od toga da li je ocenjena pozitivno, negativno ili neutralno.\nOva ekstenzija je besplatna, kroz nju se ne prikupljaju lični podaci korisnika i može se instalirati na internet pretraživače Google Chrome i Firefox. Ovaj projekat je finansijski pomogla Inicijativa za inovacije u proveri činjenica, zajednički poduhvat Projekta fejsbuk novinarstva (Facebook Journalism Project) i Globalne mreže za proveravanja činjenica (IFCN) na Pointer institutu.\nPandemija za sada nije uticala na finansijsku situaciju u Istinomeru. Glavni donatori su dozvolili timu Istinomera da prilagodi fokus svog rada na zdravstvenu krizu shvativši koliko su važne njihove aktivnosti proveravanja i potvrđivanja činjenica tokom ovog perioda.\nŠta su do sada naučili?\n„Pandemija je pokazala koliko je važno raditi fektčeking u savremenom novinarstvu, kao i koliko su važni pouzdani mediji koji uopšte i proveravaju informacije. Kriza je razotkrila i koliko je važno poverenje između građana i zvaničnika državnih institucija. Mi smo prvenstveno fokusirani na odgovornost javnih zvaničnika kada je reč o borbi protiv koronavirusa kao i na izjave politčara. Nažalost, čak i kad je ovako ozbiljna situacija, videli smo da političari i dalje izvrću istinu, da manipulišu građanima i da daju neutemeljene izjave i nepotvrđene informacije.“\n– Milena Popović, urednica Istinomera\nOvaj tekst je nastao uz podršku Evens fondacije. Tekst je prvobitno obajavio Evropski centar za novinarstvo u Medijumu (Medium), a ovde se objavljuje na osnovu licence Creative Commons 2.0. Autorstvo-Nekomercijalno-Deliti-pod istim uslovima. Pointer institut je takođe i novčani sponzor Priručnika za verifikaciju.\nNaslovna fotografija: Pixabay, Istinomer\nAleksandar Vučić Ana Brnabić covid-19 korona virus Istinomer Izbori 2020. Poynter


Još jedno ime u igri za Manojlovićevog naslednika u Zvezdi! - Sportske.net\nJoš jedno ime u igri za Manojlovićevog naslednika u Zvezdi!\nSpisak sve duži...\nZvezda je novog štopera tražila širom Evrope, a onda se opet okrenula NJEMU!Budućnost bi da se pojača u Zvezdi?Zvezdi stiže još 5 miliona, sprema Partizanu ''osvetu'' za Stojketa!?Ništa od Radonjića u Zvezdi...Novi ''BUM'' iz Zvezde, sledeće nedelje još jedno pojačanje!?\nOdmah posle informacije da Filip Manojlović odlazi iz Crvene zvezde u španski Hetafe pojavila se vest da je uprava crveno-belih zainteresovanma za iskusnog Milana Borjana, da bi potom počelo da se spekuliše i o bivšem golmanu Partizana Bojanu Šaranovu.\nIpak, nisu samo njih dvojica želje crveno-belih, u međuvremenu se pojavilo još jedno ime na spisku potencijalnih Manojlovićevih naslednika.\nKako danas prenosi ''Blic'', novi Zvezdin ''prvi pik'' za mesto među stativama je aktuelni reprezentativac Srbije Aleksandar Jovanović, bivši golman niškog Radničkog!\nPopularni Acko je posle odličnih partija u Radničkom prošle godine otišao u Dansku, u ekipu Arhusa. I u novom klubu je uspeo da se istakne, pa je postavio i rekord od 423 minuta u nizu bez primljenog gola na prvenstvenim mečevima.\nSve vreme je i u planovima selektora Slavoljuba Muslina, koji u kvalifikacijama za Svetsko prvenstvo računa na njega, uz Stojkovića i Rajkovića.\nS obzirom na Jovanovićev višegodišnji ugovor sa Arhusom, kao i činjenicu da je standardan u ovom klubu, veliko je pitanje koliko bi Danci tražili Zvezdi za otkup njegovog ugovora, druga opcija je eventualna pozajmica, ali ona ne deluje realno u ovom trenutku.\nJovanović je i na startu nove sezone bio u prvoj postavi Arhusa, koji je u prvom kolu šampionata Danske poražen od Horsensa sa 2:1.


Prve vakcine jutros stigle u BiH putem Kovaksa - Leutar.net\nPrve vakcine jutros stigle u BiH putem Kovaksa\n25. marta 2021. LEUTAR Bosna i Hercegovina, Vijesti 0\nNa Međunarodni aerodrom Sarajevo danas je dopremljeno 23.400 doza vakcine proizvođača „Biontek-Fajzer“ koje je BiH kupila u okviru mehanizma „Кovaks“.\nOvo su prve vakcine koje je BiH dobila putem „Кovaks“ mehanizma, od 1.232.000 doza koliko je naručeno i plaćeno.\nProces nabavke vakcina putem „Кovaksa“ u BiH je pokrenut u julu prošle godine, a ugovor je potpisan 18. septembra 2020. godine.\nOvim mehanizmom, u koji je uključeno 186 zemalja, koordiniše Globalna alijansa za vakcine /GAVI/, Svjetska zdravstvena organizacija /SZO/ i Кoalicija za pripravnost na epidemije /CEPI/.\nRepublika Srpska, Federacija BiH /FBiH/ i Brčko distrikt su za nabavku vakcina putem „Кovaks“ mehanizma izdvojili oko 13 miliona dolara, a naručene količine su dovoljne za imunizaciju oko 20 odsto građana.\nIz Ministarstva civilnih poslova u Savjetu ministara najvljeno je i da će u Sarajevo večeras stići i 26.400 doza vakcine kompanije „Astra Zeneka“.\nOve vakcine će na Međunarodni aerodrom Sarajevo stići letom iz Istanbula, a predviđeno vrijeme slijetanja aviona je 19.50 časova.


CBRE SEE nastavlja ekspanziju – otvorena kancelarija u Sloveniji - Biznis i Finansije\nHome\tPromo\tCBRE SEE nastavlja ekspanziju – otvorena kancelarija u Sloveniji\nCBRE Jugoistočna Evropa (CBRE SEE), kompanija u direktnom vlasništvu CBRE Group Inc, otvorila je novu lokalnu kancelariju u Ljubljani, Sloveniji.\nIzuzetni rezultati koje je kompanija CBRE SEE ostvarila u regionu, a koji se ogledaju u najvećem tržišnom udelu u svim poslovnim delatnostima, kao i mogućnosti koje pruža slovenačko tržište nekretnina, rezultirali su odlukom o otvaranju četvrte lokalne kancelarije u Jugoistočnoj Evropi. Iako je kompanija već poslovala na tržištu Slovenije, na ovaj način CBRE SEE ojačaće pokrivenost svojih servisa i usluga.\nBoško Tomašević, generalni direktor CBRE SEE, povodom otvaranja nove kancelarije rekao je:\n„Nastavak ekspanzije jasan je pokazatelj napretka naše kompanije, ali i razvoja tržišta nekretnina u regionu. Posebno sam zadovoljan što otvaranje kancelarije u Ljubljani dolazi nakon manje od godinu dana od proširenja prisustva kompanije u Hrvatskoj.\nGlavni fokus CBRE-a je pružanje kvalitetnih usluga našim klijentima i podrška njihovom poslovnom rastu, na različitim tržištima. Uz poznavanje lokalnog poslovnog okruženja, u kombinaciji sa iskustvom i resursima svetske CBRE mreže, ova ekspanzija, doprineće značajnom rastu slovenačkog tržišta nekretnina, te domaćim i međunarodnim investicijama.”\n„Na ovaj način ojačaćemo saradnju sa postojećim klijentima i iskoristiti značajne mogućnosti slovenačkog tržišta za dalji rast. Upravljanje nekretninama, kao i posredovanje u izdavanju maloprodajnog i kancelarijskog prostora, u početku će biti okosnica našeg poslovanja, ali planiramo da u bliskoj budućnosti integrišemo i ostale usluge.\nPosebno smo se usredsredili da u Ljubljani oformimo tim koji će biti spreman da podrži svaki korak naših klijenata. Stoga nam je izuzetno drago što su nam se pridružili neki od najiskusnijih profesionalaca, koji poseduju bogato iskustvo u upravljanju nekretninama, operacijama, posredovanju u izdavanju nekretnina i marketingu.“\nVodeća svetska kompanija u oblasti nekretnina, CBRE Group, Inc., osnovala je 2018. godine, CBRE SEE – regionalnu kompaniju u punom vlasništvu, sa sedištem u Beogradu, Srbiji, kako bi pružila celokupan spektar savetodavnih usluga međunarodnim i domaćim klijentima u Jugoistočnoj Evropi. Kancelarija pokriva ključna tržišta, uključujući Sloveniju, Hrvatsku, Srbiju, Bugarsku, Crnu Goru, Severnu Makedoniju, Bosnu i Hercegovinu i Albaniju. CBRE SEE ubrzo je postala vodeća firma u regionu, koja pruža usluge u oblasti nekretnina. Pre otvaranja kancelarije u Ljubljani, kompanija CBRE SEE otvorila je kancelariju u Sofiji, Bugarskoj, krajem 2019. godine, kao i Zagrebu, Hrvatskoj, u aprilu 2021. godine.


M. P. 27. januara 2020. 10:14\nNova Corvette 8 Stingray startuje sa proizvodnjom od februara, a već od marta meseca počinje proces dostavljanja vozila svojim novim vlasnicima.\nNa tradicionalnoj aukciji u američkom gradu Skotsdejlu najnovija Corvette C8 Stingray prodata je za tri miliona dolara, iako joj tržišna vrednost startuje od 60.000 dolara.\nPonosni kupac je Rik Hendrik, direktor kompanije „Hendrick Automotive Group“, koji je izjavio da uopšte neće ni voziti ovaj automobil, piše Auto Bild, a prenose Vijesti.\nOn je rešio da novi model Corvette Stingray izloži u prostoru „Hendrick’s Heritage Centre“ u Šarlotu, gde se nalazi još 120 primeraka ikone američke auto industrije.\nZvanično, proizvodnja Corvette C8 Stingray počinje narednog meseca, a početkom marta se kreće u proces dostavljanja vozila novim vlasnicima.


Za ruralni razvoj i ove godine 100 hiljada eura, najviše novca za plasteničku proizvodnju (AUDIO)\nZa podsticaj ruralnog i održivog razvoja ove godine će iz opštinskog budžeta biti izdvojeno 100 hiljada eura, isto kao i lani, kazao je Jasmin Ćorović, sekretar Sekretarijata za ruralni i održivi razvoj. Gostujući u emisiji „Građanima u susret“ Radija Bijelo Polje, on je istakao da će najviše novca, 35 hiljada eura, biti izdvojeno za podršku plasteničkoj proizvodnji.\n“Do sada je slična mjera realizovana sa Turskom agencijom za međunarodnu razmjenu i saradnju “TIKA”, i kroz tu saradnju smo značajan broj plastenika dodijelili ovdašnjim poljoprivrednim proizvođačima. S obzirom na veliko interesovanje poljoprivrednika, odlučili smo da ove godine dio sredstava iz lokalnog budžeta kroz ovaj program opredijelimo upravo za nabavku plastenika, kako bi svim zainteresovanim poljoprivrednicima omogućili da ih dobiju. Ove godine ćemo nabaviti 15-20 plastenika površine 100 m2, koji će sadržati sve uslove za bavljenje plasteničkom proizvodnjom. Oni će biti od metalne konstrukcije, sa zadovoljavajućom debljinom folije i sistemom za navodnjavanje, “ kap po kap”, a firma, kojoj na tenderu bude povjeren ovaj posao, biće u obavezi da te plastenike montira”, naglasio je Ćorović.\nOn je takođe, saopštio i da će za razvoj seoske infastrukture ove godine biti izdvojeno 12 hiljada eura, a korisnici su sve mjesne zajednice.\n“Novac je namijenjen za rekonstrukciju, adaptaciju ili izgradnju objekta od opšteg značaja za stanovnike pojedinih mjesta, s obzirom da na seoskom području ima dosta neriješenih komunalnih problema, kao što su nedostatak mostova preko seoskih rijeka i potoka, zatim, neuređena i neograđena mjesna groblja, dotrajale krovne konstrukcije na zajedničkim objektima i još mnogo toga drugog”, kazao je Ćorović.\nProgram mjera za podsticaj ruralnog i održivog razvoja, osim ove dvije, obuhvata i mjeru za podsticaj razvoja ruralnog turizma, nabavku specijalnih vozila sa mini hladnjačom za transport voća i povrća, promociju i edukacija iz oblasti ruralnog i održivog razvoja, održivo korišćenje planinskih pašnjaka, održivo korišćenje zemljišta, održivo korišćenje rječnih tokova, zaštitu i unapređenje životne sredine i biodiverziteta, prevenciju i zaštitu životne sredinje i očuvanje broja grla stoke. Repriza emisije “Građanima u susret” biće emitovana na programu Radija Bijelo Polje od 20:15 časova\nAudio obrada: Sanja Dulović


Kup 1987/88 – Crno-bela Nostalgija\ncbnostalgija - 31. oktobra 2021. 31. oktobra 2021.\nTrener: Fahrudin Jusufi\nPartizan u Kupu Jugoslavije 1987/88:\nBranislav Đukanović 1/0, , Nikica Klinčarski 1/0, Aleksandar Đorđević 1/0, Vladimir Vermezović 1/0, , Vlado Čapljić 1/0, Bajro Župić 1/0, Srečko Katanec 1/0, Admir Smajić 1/0, Goran Bogdanović 1/0, Fadilj Vokri 1/0, Milorad Bajović 1/0, Slađan Šćepović 1/0, Nebojša Vučićević 1/0.\nRezultati FK Partizan u Kupu Jugoslavije 1987/88\nŠesnaestina finala: Iskra - Partizan 0-0 (4-3, pen.)\nŠesnaestina finala, 12.8.1987, Bugojno, Stadion Iskre, 7.000 gledalaca\nPartizan: Đukanović, Nikica Klinčarski, Đorđević, Vermezović, Čapljić (Župić), Katanec, Smajić, Bogdanović, Vokri, Milorad Bajović (Šćepović), Vučićević\nNova sezona u Kupu Jugoslavije – stare navike. Partizan je opet, po ko zna koji put, razočarao svoje navijače i eliminisan je već na prvom stepeniku! Kao i sezonu ranije, kada je u šesnaestini finala od Partizana bio bolji drugoligaš Radnički iz Kragujevca, i ovog puta je „crno-belima“ skalp skinuo još jedan drugoligaš – Iskra iz Bugojna. Za razliku od Kragujevca, kada je Partizan makar dao dva gola, u Bugojnu je meč završen 0-0, te je Partizan eliminisan bez datog gola iz igre i penali su odveli Iskru u sledeće kolo.\nU dotadašnjoj istoriji Kupa Jugoslavije, bio je to crni jubilej za Partizan – naime, bio je ovo 10. put da Partizan biva eliminisan od ekipe koja je bila iz nižeg ranga takmičenja! U Bugojnu, poraz je usledio sa penala, pošto su neprecizni sa bele tačke bili Vokri i Vučićević.


Preliminarni dogovor o sastanku Putin - Tramp 11. novembra\nSavetnik za spoljnu politiku Kremlja Jurij Ušakov izjavio je da je postignut preliminarni dogovor o sastanku ruskog predsednika Vladimira Putina sa predsednikom SAD Donaldom Trampom u Parizu 11. novembra, prenosi Rojters.\nU fokusu razgovora između ruskog predsednika Vladimira Putina i savetnika za državnu bezbednost SAD Džona Boltona biće pitanja strateške bezbednosti i regionalnih sukoba, izjavio je danas portparol Kremlja Dmitrij Peskov.\nTeme će, kako je rekao, biti bilateralni odnosi, regionalni sukobi, mir u Siriji i pitanja strateške bezbednosti.\nKremlj: Putin traži objašnjenja od Boltona\nPredsednik Rusije Vladimir Putin sastaće se danas sa američkim savetnikom za nacionalnu bezbednost Džonom Boltonom. Kremlj: Putin će tražiti objašnjenja.\n"Predsednik će primiti Boltona. To će biti važan sastanak, jer predsednik očekuje objašnjenja o mnogim stvarima", izjavio je portparol Kremlja Dmitrij Peskov, prenosi Tass.\nRuski predsednik Vladimir Putin potpisao je danas ukaz o specijalnim ekonomskim merama koje će biti preduzete kao odgovor na antiruske sankcije Ukrajine, objavljeno je na zvaničnom sajtu Kremlja.\nLavrov: Očekujemo zvanično objašnjenje Vašingtona\nPrva reagovanja iz Rusije nakon najave Donalda Trampa da će se SAD povući iz Sporazuma o raketama malog i srednjeg dometa. Sergej Rjabkov očekuje objašnjenje od američkog savetnika za nacionalnu bezbednost, dok Konstantin Kosačev traži da se sazove sednica Saveta bezbednosti UN.\nVojska Srbije dobiće ruski PVO raketni sistem "pancir S1" u drugoj polovini iduće godine, saznaje Sputnjik, čime ćemo postati jedina zemlja u ovom delu Evrope koja će imati tako moćno oružje.


RTRS : Srpska će uvijek braniti svoje ustavne nadležnosti\nBNTV : Moj imperativ je saradnja sa Srbijom!\n"Želja je, i ne samo želja, najiskrenija namjera, opredjeljenje Banjaluke i svih Banjalučana, dakle bratski, prijateljski, najbolji mogući odnosi na svijetu sa zvaničnim Beogradom i Srbijom", kazao je Stanivuković i dodao:\n"Ako gledamo da je ta saradnja najbliža moguća...Kad smo rekli bratska, ja imam rođenog brata, ja bih želio da je moj brat jak i da sam ja snažan i da možemo ravnopravno da sarađujemo."\nStanivuković je rekao da nikome ne bi prijalo da tražimo one najosnovnije stvari jedni od drugih.\n"Ne bi nikom prijalo, koliko god da smo braća, da moramo da tražimo one najosnovnije stvari jedan od drugog. Cilj je da Banjaluka u tom pravcu ide."\n"Naše opredjeljenje jeste, i jedna poruka Beogradu i Srbiji ide, da politička figura nije samo Dodik, i to je istina, da postoji još politika, da postoji druga istina, prava istina, da postoje ljudi koji mogu da vode ne samo Banjaluku nego Republiku Srpski i da će te promjene biti za dvije godine. Ja to znam, dakle više negu reći vjerujem", naglasio je on.\nPrijateljska ruka pružena je i prema svim drugim gradovima u Srbiji, BiH i regionu, zaključio je Stanivuković u emisji "Puls" BN TV.


Trostruki dobitnici Gremija Snarki papi stižu u Beograd - Boom93\nTrostruki dobitnici Gremija Snarki papi stižu u Beograd\nPlanetarno poznati bend i dobitnik tri Gremi nagrade Snarki papi održaće koncert na teniskim terenima na Kalemegdanu 23. juna, u okviru koncertnog serijala Musicology Barcaffé Sessions.\nSnarki papi osnovao je 2003. godine basista i kompozitor, Majkl Lig. Bend je započeo karijeru svirajući u podrumu picerije, i nikada nisu prestali da sviraju.\nMagazin Roling stoun opisuje ih kao jedan od najsvestranijih bendova današnjice, koji može da se prilagodi svakom žanru.\nPored zajedničkih koncerata u ovom sastavu, svaki član benda ponaosob sarađuje sa drugim fenomenalnim muzičarima na svojevrsnim projektima, albumima i koncertima, što njihovu energiju čini još jačom kada se pojavi cela „familija“.\nSpomenik legendi kantri muzike osvanuće na američkom Kapitolu


Klinac kojem niko ne može da obori ruku - Muški magazin - trendovi, fitness, lifestyle, saveti, devojke... `\nOvaj mladi momak ima 18 godina i dolazi iz Rusije, a nedavno je posetio Njujork gde je na ulici odlučio da obara ruke sa bilo kojom osobom koja ga izazove. On je čak rekao i da će svakom ko ga pobedi dati 100 dolara, ali to niko nije uspeo da uradi.\nOno što nas najviše impresionira kod ovog momka jeste to što deluje kao da se on uopšte ne muči kada obara ruke i kao da ima neverovatnu količinu snage. On deluje sasvim smireno i čak se i smeje tokom obaranja, a njegov fizički izgled uopšte ne pokazuje da je on toliko jak.\nAleksandar kaže da je on od malena bio najjači u školi i da niko nije mogao da mu obori ruku, pa je sve krenulo od toga.\nPROČITAJTE SLEDEĆI TEKST: Najbolji nameštaj za sakrivanje oružija


Sakharov stipendija 2017: Poziv za prijave - EU Info Centar\nSakharov stipendija 2017: Poziv za prijave\nSakharov stipendija Evropskog parlamenta nudi priliku za do 14 izabranih aktivista u oblasti ljudskih prava sa područja zemalja koje nisu članice Evropske unije, za intenzivno usavršavanje u trajanju od dvije sedmice u Briselu i Evropskom međuuniverzitetskom centru za ljudska prava i demokratizaciju (EIUC) u Veneciji. Usavršavanje se organizira svake godine od 2016. temeljem inicijative Mreže za dodjelu nagrade Sakharov sa 25. Godišnje konferencije za dodjelu ove nagrade.\nU okviru programa usavršavanja, aktivisti u oblasti ljudskih prava će moći:\nunaprijediti svoje znanje o EU i međunarodnim okvirima ljudskih prava, politikama i mehanizmima, te\nrazviti kapacitete za zagovaranje i utjecanje na pozitivne promjene u cilju zaštite ljudskih prava.\nPored usavršavanja, korisnici stipendije imaju priliku:\npomoći u rastu mreže Sakharov stipendista u cilju razmjene najboljih praksi, širenja stečenih znanja i proširenje svijesti o Sakharov nagradi i Mreži Sakharov nagrade;\nodržavati veze s radom Evropskog parlamenta i nastaviti veze s delegacijama EU-a u svojim zemljama.\nProgram u Briselu fokusira se na politike i alate EU-a za podršku aktivistima u oblasti ljudskih prava, pristup sredstvima za ovakve aktiviste, razvoj komunikacijskih vještina te podizanje svijesti o specifičnim sigurnosnim izazovima za aktiviste u oblasti ljudskih prava. Nadalje, program uključuje sastanke s članovima Parlamenta, službenicima institucija EU-a i nevladinim organizacijama u Briselu. Stipendisti će također imati mogućnosti za pojedinačne aktivnosti zagovaranja i umrežavanja.\nU Veneciji, stipendisti će biti upisani u Venecijansku školu EIUC-a za ljudska prava koja kombinira akademsku nastavu sa razmjenom iskustava stipendista s međunarodnom grupom studenata na smjeru ljudskih prava. Cilj je razviti znanje o međunarodnom pravu na temu ljudskih prava, te instrumentima i mehanizmima i kako ih koristiti radi postizanja promjena na terenu. Predavači su ugledni akademici, predstavnici vodećih organizacija za ljudska prava, dobitnici Sakharov nagrade te članovi Europskog parlamenta.\nKandidati trebaju imati dokazano iskustvo u kampanjama za ljudska prava u nevladinim ili drugim organizacijama ili u ličnom svojstvu. Pored toga, potrebno je i dobro poznavanje engleskog, kako bi mogli pratiti i dati svoj doprinos u grupnim diskusijama i radionicama u Briselu i Veneciji.\nIzbor stipendista vrši se na temelju navedenih kriterija, uz osiguranje zastupljenosti oba spola, kao i zastupljenosti različitih geografskih područja i oblasti ljudskih prava.\nStipendija pokriva putne troškove iz zemlje porijekla u oba smjera, smještaj u Briselu i Veneciji te dnevnice. Rok za podnošenje prijava je 26. mart 2017. godine.


ЦИ-ЕН-ЕН ШОКИРАО СВЕТ: Објавили доказе о америчким крвавим рукама\nCI-EN-EN ŠOKIRAO SVET: Objavili dokaze o američkim krvavim rukama\nSi-En-En je objavio ekskluzivni izveštaj o šrapnelima pronađenim u Jemenu koji, kako se navodi, povezuju američke bombe sa ubijanjem civila u krvavom građanskom ratu u toj zemlji.\nU tekstu pod naslovom „Mejd in Amerika“, američka televizija obelodanila je najnovije dokaze mesec dana nakon što je objavila rezultate svoje istrage, prema kojima su ostaci bombe proizvedene u SAD pronađeni na mestu na kojem je u vazdušnom napadu na autobus u jemenskoj Sadi, 9. avgusta, ubijeno na desetine učenika.\nOvog puta, „Mvatana“, nezavisna grupa sa sedištem u Jemenu koja se zalaže za ljudska prava, omogućila je američkoj televiziji ekskluzivni pristup dokumentima o pronađenim delovima američkih bombi, u nizu incidenata od 2015, kada je počeo građanski rat u Jemenu.\nU svakom od tih slučajeva, civili su ili ubijeni ili su dovedeni u opasnost, napominje se u izveštaju koji je objavljen na sajtu Si-En-Ena.\nIstraživači jemenskog udruženja su na terenu fotografisali dokaze bombardovanja, a udruženje se potom konsultovalo sa ekspertima za oružje kako bi identifikovali bombe pomoću serijskih brojeva na pronađenim ostacima. Si-En-En je i sam analizirao fotografije, s nezavisnim ekspertom za oružje.\nDirektorka grupe „Mvatana“ Radija el Mutavakel rekla je toj televiziji da SAD snose „pravnu i moralnu odgovornost za prodaju oružja koaliciji na čelu sa Saudijcima“, što pogoršava sukob u Jemenu.\n„Više puta i u više incidenata, ostaci američkog oružja pronađeni su na mestima vazdušnih udara u kojima su ubijeni civili. Jemenski civili svakodnevno umiru zbog ovog rata, a vi (Amerika) raspirujete ovaj rat i zato prestanite da to činite. Sramota je da finansijski interesi budu vredniji od krvi nedužnih ljudi“, rekla je ona za Si-En-En.\nPortparolka Pentagona Rebeka Rebarih je rekla američkoj televiziji da „konačne odluke o sprovođenju operacija donose članice koalicije na čelu sa Saudijskom Arabijom, a ne SAD“ i pozvala sve strane da „preduzmu sve moguće mere opreza kako bi se izbegla šteta po civile“.\nPrema njenim rečima, SAD „sve verodostojne navode o civilnim žrtvama shvataju ozbiljno“.\nTurki el Maliki, portparol koalicije koju predvodi Saudijska Arabija, rekao je Si-En-Enu da će koalicija sprovesti istragu o stradanjima civila. I on je istakao da „koalicija sve navode o incidentima veoma ozbiljno shvata“ i da se „operacije napada izvode propisno, dakle u skladu s najvišim međunarodnim standardima“, preneo je Tanjug.\nU vazdušnom napadu na školski autobus, u kojem je ubijeno 40 dece, prošlog meseca korišćena je laserski navođena bomba MK-82 proizvođača „Lokhid Martin“, koju su SAD prodale Saudijskoj Arabiji, slična onoj koja je bačena na ljude koji su prisustvovali sahrani u oktobru 2016. godine, kada je ubijeno 155 ljudi, a ranjeno na stotine osoba.\nSaudijska Arabija tada je pravdala napad na civile „netačnim informacijama“, dok je nedavni napad na školski autobus proglasila legitimnim napadom na vojni cilj kao odgovor na raketiranje Saudijske Arabije koje su sproveli Huti, da bi naknadno priznala „grešku“ i obećala da će kazniti odgovorne.\nU jemenskom građanskom ratu se jemenske vlasti, uz vazdušnu podršku koalicije predvođene Saudijskom Arabijom, bore protiv Huta, pobunjenika koje potpomaže Iran.


Pehar apsolutnog šampiona centralne Srbije pripada Kik boks klubu "Niš"!\nPolaznici prve grupe besplatne škole klizanja uspešno savladali osnovne korake na ledu\nRIK: Obradjeno 34,68 odsto glasačkih mesta, za glasalo 61,84 odsto izašlih gradjana\nPočetak/Sport/Pehar apsolutnog šampiona centralne Srbije pripada Kik boks klubu „Niš“!\nPehar apsolutnog šampiona centralne Srbije pripada Kik boks klubu „Niš“!\nNiške Vesti26. novembra 2018.\nTakmičari Kik boks kluba „Niš“ osvojili su pehar apsolutnog šampiona centralne Srbrije za 2018. godinu.\nNa ful kontakt prvenstvu centralne Srbije koje je održano 24.11. KBK „Niš“ su predstavljala samo petorica takmičara, koji su osvojili pet medalja (3 zlatne i 2 srebrne), što je i bilo dovoljno za odbranu prve pozicije na tabeli.\nU kategoriji juniora zlatom su se okitili Lazar Arsić i Marko Blagojević, dok je Stefan Stanković uzeo srebro.\nDimitrije Nešić je bio najbolji u kategoriji pionira, dok je srebro u kategoriji kadeta osvojio Luka Blagojević.\nZa takmičare Kik boks kluba „Niš“ , naredno takmičenje biće organizacija i učešće na 3. međunarodnom turniru „Balkans Best Fighters“, 14-16.12.2018. u hali „Čair“, gde se očekuje učešće oko 1.000 takmičara iz 16 zemalja.\nApsolutni šampioni KBK Niš Medalje pehar\nDOMINACIJA SRBIJE U SKOPLJU – Tri bakanska šampiona i vicešampion iz KBK „NIŠ“


Korisnicima Dječijeg doma Bjelave osigurani bolji uslovi boravka\nU Sarajevu je u petak, 01. decembra, održana ceremonija povodom završetka radova poboljšanja energetske efikasnosti “Doma za djecu bez roditeljskog staranja” Bjelave. Utopljavanjem objekta osigurani su bolji uslovi boravka 143 korisnika.\nMjere energetske efikasnosti su realizovane u sklopu projekta „Zeleni ekonomski razvoj”, a podrazumijevale su postavljanje termo fasade, zamjenu vanjske stolarije, sanaciju i termoizolaciju krova, ugradnju nove kotlovnice i kondenzacionih kotlova čime je trajno riješen sistem grijanja. Radovi, u vrijednosti od 379.796 KM, realizovani su uz finansijsku podršku Ministarstva prostornog uređenja, građenja i zaštite okoliša Kantona Sarajevo, Vlade Švedske, Fonda za zaštitu okoliša Federacije BiH, a Razvojni program Ujedinjenih nacija (UNDP) je implementirao projekat.\nOvom prilikom Saudin Đurđević, direktor “Doma za djecu bez roditeljskog staranja“, je istakao „Ovo je najveća investicija u infrastrukturu objekta od njegove izgradnje. Izvedeni radovi imaju višestruki značaj - poboljšani su uslovi boravka i odrastanje djece, riješen je dugogodišnji problem efikasnog zagrijavanja, smanjena je potrošnja energije, kao i smanjene emisije zagađujućih materija u zrak.“\nRealizacijom ovih radova na ovom objektu očekuju se godišnje finansijske uštede u iznosu od oko 64.000 KM, kao i smanjenje emisija CO2 za 132 tone godišnje.\nEnergetska efikasnost je veoma bitna kako zbog ekonomskih tako i okolišnih razloga, naglasio je Nj.E. Anders Hagelberg, ambasador, Ambasada Švedske u BiH, te dodao "Imamo mnogo bilateralnih donatora koji će staviti još veći naglasak na aktivnosti vezane za rješavanje problema zagađenja zraka. Ovdje je nivo zagađenja tokom zime šokantan i utječe na veliki broj ljudi, a prema statistikama, utjecaj zagađenja je smrtonosan".\nIz UNDP-a je istaknuto da se širom BiH nalazi veliki broj zgrada koje su stare i energetski neefikasne, a energetske investicije donose mnogo koristi, prije svega što se tiče smanjenja karbonskog traga koji dolazi iz starih zgrada. Do sada je kroz ovaj projekat u Kantonu Sarajevo obnovljeno 16 javnih institucija i poboljšani uslovi boravka za 35.000 korisnika.\n"Energetska efikasnost smanjuje potrošnju goriva i uklanja prijetnju po ljudsko zdravlje te poboljšava život ljudi koji žive u zgradama. Posebno nam je zadovoljstvo što će djeca "Doma za djecu bez roditeljskog staranja” Bjelave imati bolje uslove za boravak, a uštede mogu biti iskorištene za investiranje u druge stvari koje su im potrebne" - izjavila je Nj.E. Sezin Sinanoglu, rezidentna predstavnica, UNDP BiH.\nMinistar prostornog uređenja, građenja i zaštite okoliša KS, Čedomir Lukić rekao je da su se opredijelili za realizaciju ovakvih projekata koji, prije svega, uključuju objekte koje koriste najmlađe kategorije stanovništva.\n"Ovaj Dom je jedan od takvih objekata u kojima borave djeca, naši nasljednici koji će sigurno u budućnosti voditi računa o svim uslovima življenja na ovim prostorima. Uštede koje će Dom na Bjelavama ostvarivati mogu biti uložene u bolju i kvalitetniju edukaciju djece koja tu žive" - zaključio je ministar.\nProjekt „Zeleni ekonomski razvoj” ima za cilj stvoriti povoljne uslove za investicije u projekte energetske efikasnosti, povećati broj zelenih radnih mjesta, doprinijeti očuvanju okoliša i privrednom razvoju Bosne i Hercegovine.\nPo završetku svečane ceremonije upriličen je obilazak objekta, izvedba djece Doma Bjelave i predavanje profesora Atoma o pametnoj upotrebi energije.\nOdržana vanredna sjednica Općinskog vijeća Centar...\nMališani iz Centra imaju priliku besplatnog pohađa...\nKroz besplatnu školu plivanja prošlo oko 660 osnov...


Nezaposlenost u SAD u porastu\nDiplomci Univerziteta Templ, u Filadelfiji, razgledaju liste sa poslovima koji se nude\nTržište rada u Sjedinjenim Državama je u aprilu dobilo još jedan podsticaj – povećavši se za više od 200 hiljada radnih mesta treći mesec uzastopce.\nPrivatni sektor nastavlja da predvodi na tom putu. Međutim, komesar za statistiku rada Kit Hol kaže da građevinski sektor tek treba da stane na noge, dok lokalne vlasti i dalje otpuštaju službenike.\n„Rast broja radnih mesta je ubrzan, barem u protekla tri meseca. To je dobar znak, ali još nismo videli neke stvari koje bismo voleli da vidimo u pogledu jačanja oporavka“, kaže Hol.\nIako je broj novih radnih mesta prevazišao očekivanja analitičara, u aprilu se povećala i stopa nezaposlenosti. Neki, među kojima je i ekonomistkinja iz firme „Standard end purs“, Bet An Bovino, tvrde da to ne mora da bude loša stvar.\n„Daje nam malo više uverenja da smo na putu oporavka. Međutim, brojke o nezaposlenosti, korak nazad u tome je takođe iznenađenje. To bi sasvim moglo da znači da se ljudi osećaju malo sigurnije – ljudi koji su otišli sa tržišta rada – da su malo uvereniji da će ovog puta moći da nađu posao“, kaže Bet An Bovino.\nIpak, pojedini zakonodavci kažu da je otvaranje novih radnih mesta prilično ispod nivoa koji je potreban da bi se vratilo osam miliona radnih mesta zatvorenih tokom recesije. Republikanski kongresmen Kevin Bredi kaže da su prijave za nadoknadu za nezaposlene na najvišem nivou posle osam meseci.\n„Nezaposlenost od 9 odsto i porast broja radnika koji su nedavno otpušteni, predstavljaju statistiku koja razočarava. I dalje nam je potrebno brže otvaranje radnih mesta u privatnom sektoru ili će milioni američkih radnika da čame u nezaposlenosti, bez obzira da li se računaju kao takvi ili su istupili iz radne snage, a još milioni će ostati delimično zaposleni ili živeti u strahu da će izgubiti posao“, kaže Kevin Bredi.\nPrilikom posete fabrici hibridnih menjača u Indijanapolisu, prošlog petka, predsednik Barak Obama je priznao da će tokom izlaska ekonomije iz duboke recesije biti uspona i padova.\n„Ali je činjenica da i dalje ostvarujemo napredak i to pokazuje koliko je američka ekonomija puna života i koliko je pun života američki radnik i da smo u stanju da pretrpimo udarac i nastavimo napred, a to je upravo ovo što radimo“, rekao je američki predsednik.\nUprkos višim cenama goriva, rast broja radnih mesta je proteklih pet meseci bio prilično postojan. Stopa nezaposlenosti je od novembra pala za gotovo ceo procenat, a poslodavci su otvorili gotovo milion radnih mesta.


Nemačka probila tri solarana rekorda za samo dve nedelje - Gradjevinarstvo.rs\nNemačka probila tri solarana rekorda za samo dve nedelje\n23.06.2014. | Inhabitat\nU samo dve nedelje Nemačka je uspela da probije tri solarna rekorda! Prvo je Institut za solarna istraživanja Fraunhofer ISE koji prati solarnu proizvodnju u zemlji primetio rast na rekordnih 24,24 gigavata oko podneva 6. juna 2014. godine. Tokom iste nedelje, solarni sistemi širom Nemačke generišu ukupno 1,26 teravat časova energije, a sledećeg ponedeljka, Nemačka solarna energija je ponovo u centru pažnje sa udelom od 50,6 odsto u potražnji za električnom energijom koja je podmirena iz solarnih izvora.\nOve vesti obeležavaju neverovatan korak napred za solarnu energiju, korak koji je još važniji kada se ima u vidu da geografska pozicija Nemačke nije baš povoljna za generisanje energije iz solarnih izvora. Prema energetskoj mapi proizvedenoj od strane američke Nacionalne laboratorije za obnovljivu energiju, Nemačka ima prosečne solarne iradijacijske nivoe koji su gori od onih na severozapadu SAD-a, pa čak i Aljaske, sa prosekom od 1.000 kilovat časova po kvadratnom metru u trajanju od godinu dana.\nUprkos ovom nedostatku intenzivnog sunčevog zračenja, Tobajas Rotaher (Tobias Rothacher) iz Nemačke agencije za trgovinu i investicije (Germany Trade & Invest) kaže da zemlja ima preko 1,4 miliona fotonaponskih sistema. Ovi sistemi čak proizvode višak solarne energije tokom posebno sunčanih dana, a dodatnih 4.000 baterijskih sistema za skladištenje energije je dodato sistemu zbog podsticaja za implementiranje stambenih litijum-jonskih beterijskih sistema.\nAko zemlja sa tako siromašnim solarnim resursima može biti svetionik za solarnu energiju, zaista nema razloga da ostatak sveta ne može da uradi isto.


Izmenjena trasa linije 85 tokom izgradnje pasarele "Ada mall" - www.lobi-info.rs\nMarija K. 11. septembra 2020., 09:46 3.2k Views\nDanas počinju radovi na montaži pešačko – biciklističke pasarele „Ada mall“. Radovi će trajati tri noći sve do 14. septembra, zbog čega će biti izmena na linijama gradskog prevoza.\nSvi radovi i izmene na linijama gradskog prevoza obavljaće se u periodu od 22.00 časa do 04.00 časa ujutru, počev od večeras.\nRadovi podrazumevaju potpuno zatvaranje Radničke ulice u oba smera, i to u zoni raskrsnice sa Paštrovićevom.\nVozila iz smera centra grada usmeravaće se preko nadvožnjaka u Kirovljevoj ulici, dakle vozila javnog prevoza preko petlje „Careva ćuprija“ i ulice Požeška.\nLinija 85 na ovoj deonici će saobraćati na sledeći način:\nVozila sa linije 85 će u smeru od Novog Beograda ka Banovom brdu, na delu od raskrsnice ulica Jurija Gagarina – Antifašističke saobraćati ulicama: Jurija Gagarina, Most na Adi, petlja Careva ćuprija, Požeška i dalje redovnom trasom,\nU smeru prema Borči, na delu od raskrsnice Požeška – Kirovljeva do Mosta na Adi linija 85 će saobraćati ulicama Požeška, petlja Careva ćuprija, Bulevar vojvode Mišića, Most na Adi i dalje redovnom trasom.\nBiće izmenjene i sve druge linije gradskog prevoza koje prolaze pored Ade, a više o drugim linijama pogledajte na portalu Beokoma OVDE.\nPrethodna objava Deo naselja Ovča i danas bez vode zbog istog kvara\nSledeća objava Kanali u Vrbovskom puni stajnjaka, prete da zagade celu kanalnu mrežu (FOTO)


Ozelenjavanje znači zdraviji život na Z. Balkanu\nBEOGRAD – Zagađenje vazduha ostaje vodeći faktor ekološkog rizika koji najviše doprinosi ukupnom broju smrtnih slučajeva i invaliditeta na Zapadnom Balkanu, ocenila je danas Svetska banka.\nU saopštenju se navodi da procenjeni godišnji ekonomski troškovi povezani sa zdravstvenim oštećenjima izazvanim ovim zagađenjem zapanjujuće su visoki, i dodaje da su oni u 2016. godini iznosili u proseku 240 miliona dolara na Kosovu (3,6 odsto BDP-a), 750 miliona dolara u Severnoj Makedoniji (6,9 odsto BDP-a) i 1,38 milijardi dolara u Bosni i Hercegovini (8,2 odsto BDP-a).\nNavodi se da je sa 175 smrtnih slučajeva na 100.000 stanovnika u 2019. godini Srbija na vrhu liste smrtnosti od zagađenja u Evropi a na 9. u svetu – ispred Indije.\nDodaje se da prema procenama, u Bosni i Hercegovini čak 3.300 ljudi svake godine prerano umire usled izloženosti ambijentalnom zagađenju vazduha česticama PM2,5. Procenjuje se da je broj umrlih u Severnoj Makedoniji 1.600, a na Kosovu 760.\nSvetska banka navodi da su prepoznajući rastuće izazove lideri Zapadnog Balkana ambiciozno objavili nameru da sarađuju na ostvarenju cilja ugljenično neutralne Evrope do 2050. godine.\nOva institucija ističe da ostaje opredeljena pružanju podrške tim nastojanjima u regionu.\n„Ta podrška podrazumeva realizaciju projekata sa ciljem rešavanja problema zagađenja vazduha, na osnovu analiza sprovedenih kako bi se bolje razumeo ovaj problem i osmislile intervencije sa ciljem maksimiziranja efikasnosti smanjenja emisija, unapređenja zdravstvenih ishoda i smanjenja ekonomskog uticaja zagađenja vazduha“, navodi se u saopštenju.\nSvetska banka podseća da je tokom proteklih petnaest godina uložila preko 250 miliona dolara u unapređenje energetske efikasnosti i smanjenje zagađenja vazduha i emisija gasova sa efektom staklene bašte u čitavom regionu.\nDodaje se da će u narednom periodu Svetska banka nastaviti da pomaže na prostoru Zapadnog Balkana u ozelenjavanju ekonomija kroz ulaganje u čiste izvore energije.\nApostrofira se pomoć pri zatvaranju rudnika – velikih zagađivača na ekološki i socijalno odgovoran način i podršku za povećanje energetske efikasnosti i smanjenje ugljeničnog otiska privreda Zapadnog Balkana.\nIstiču se aktivnosti na novoj studiji održivosti grejanja u Bosni i Hercegovini, na Kosovu i u Severnoj Makedoniji koje su zamišljene da pomogne u identifikovanju održivih alternativa koje će moći da zamene postojeće visoko zagađujuće sisteme.\n„Ozelenjavanje ekonomija širom Zapadnog Balkana omogućiće svim građanima ekonomski prosperitet, ali i čist vazduh i čistu vodu za piće – a taj trostruki uspeh će unaprediti životni standard, poboljšati zdravlje i obezbediti održivi rast ka čistijoj, zdravijoj budućnosti“, konstatuje Svetska banka.


Pozivaju se kantoni da ubrzaju obradu zahtjeva za isplatu novčane podrške poljoprivrednicima - Portal 072info\nPozivaju se kantoni da ubrzaju obradu zahtjeva za isplatu novčane podrške poljoprivrednicima\nProgram novčane podrške u poljoprivredi i ruralnom razvoju za 2022. godinu od 106.000.000 KM sa mjerama podrške koje trebaju doprinijeti održivosti i unapređenju poljoprivredne proizvodnje, a koji je Vlada Federacije BiH usvojila protekle sedmice, stupio je na snagu, saopćeno je iz Federalnog ministarstva poljoprivrede, vodoprivrede i šumarstva.\n– Federalno ministarstvo poljoprivrede je u saradnji sa Federalnim ministarstvom finansija osiguralo novac za isplatu podrški u poljoprivredi i ruralnom razvoju. Zbog toga smo uputili poziv svim kantonalnim ministarstvima nadležnim za poslove poljoprivrede da ubrzaju proces obrade zahtjeva poljoprivrednih proizvođača, kako bi se nakon dostavljenih obrađenih zahtjeva stvorili preduslovi za isplate novčanih podrški.\nPoljoprivrednicima je danas, u vrijeme proljetne sjetve, pored visine poticajnih sredstava bitna i redovnost isplate – istakli su iz Ministarstva.\nPrethodni članakZašto je uvođenje seksualnog obrazovanja u školama i dalje tabu tema u BiH?\nSljedeći članakZa obilježavanje godišnjice genocida u Srebrenici odobreno 50 hiljada KM


Društvo za informatiku Srbije: Postoje uslovi za realizaciju predmeta informatika i ...\nDruštvo za informatiku Srbije: Postoje uslovi za realizaciju predmeta informatika i …\nBeta 17. avgusta 2017. 10:35\n„Uvodjenje Informatike i računarstva kao obaveznog predmeta za učenike petog razreda osnovne škole je novina za obrazovni sistem Srbije, ali je neophodnost za to postojala poslednjih 10 godina“, rekli su u Društvu za informatiku Srbije za portal Gradski biro (Gradskibiro.rs).\nU Društvo za informatiku Srbije ocenjeno je da su svi nastavnici koji su do sada realizovali nastavu izbornog predmeta informatika i računarstvo, kao i većina nastavnika tehničkog i informatičkog obrazovanja kompetentan i dovoljan nastavni kadar.\n„Internet za svaku školu Srbije obezbedjuje Akademska mreža Srbije. Podaci iz maja 2017. ukazali su da oko sedam odsto škola nije posedovalo infrastrukturu računarske mreže, a u 11 škola u Srbiji nije bilo nikakve forme internet konekcije“, naveli su u tom Društvu.\nStručnjaci su ocenili i da je „informatičko obrazovanje kompleksna aktivnost koja postavlja temelje digitalnoj kompetenciji učenika“ i predstavlja „više od korišćenja tehnologije“.\nPrema njihovoj oceni, cilj je da se učenik prevede iz uloge korisnika u ulogu kreatora, da mu pomogne da shvati prirodu digitalnog sveta i fokusira se na njegove principe, a ne na pojavne oblike.\nDruštvo za informatiku Srbije (DIS) 44 godine okuplja privrednike, naučnike, univerzitetske profesore i školske nastavnike, kao i da je „posebno aktivno u sferi promocije uloge informaciono-komunikacionih tehnologija u cilju unapredjivanja obrazovnog sistema i povećanja broja mladih ljudi zainteresovanih za IT industriju“.\nOd osamdesetih godina prošlog veka, Društvo za informatiku Srbije bilo je medju inicijatorima pokretanja nastave informatike u Srbiji.\nOd 2008. godine nosilac je inicijative za uvodjenje obaveznog predmeta Informatika i računarstvo u osnovnu školu.\nDIS je realizovao brojne tribine, komunicirao sa Ministarstvom prosvete i javno zagovarao ovu temu.\nDruštvo svake godine, organizuje i realizuje tribine na kojima se razmatra stanje nastave informatičkih predmeta, polazeći od ocene da je zastupljenost ovih predmeta neprimereno mala u odnosu na potrebe i mogućnosti privrede i društva u celini.\nDruštvo za informatiku Srbije ima aktivnu Sekciju nastavnika informatike Srbije čiji su članovi nastavnici iz čitave Srbije. Sekcija okuplja članove iz svih Školskih uprava.\n„Trenutne aktivnosti članova usmerene su ka formiranju područnih sekcija po Školskim upravama, kako bi se ojačala mreža podrške za realizaciju nastave informatike. Ova podrška se pre svega ogleda u razvoju i razmeni nastavnih materijala i realizaciji projekta koje finansira Ministarstvo trgovine, turizma i telekomunikacija, a podržava Ministarstvo prosvete za dodatnu obuku nastavnika informatike u sferi programiranja u savremenim programskim okruženjima, prilagodjenim deci“, kazala je za Gradski biro predsednica te Sekcije Bojana Satarić.\nOna je navela i da je realizacijom projekata Inicijative „Programiraj!“ nastavnicima omogućeno da se na kreativniji način posvete učenicima.


Inicijativa za ocenu ustavnosti Zakona o rehabilitaciji\nSavez antifašista Srbije i Udruženje antifašista Novog Sada podneli su danas Ustavnom sudu inicijativu za pokretanje postupka utvrđivanja neustavnosti pojedinih odredaba Zakona o rehabilitaciji iz 2006. i 2011. godine.\nU inicijativi, koju su sačinili advokati Slobodan i Vladimir Beljanski iz Novog Sada, navodi se da su odredbe Zakona o rehabilitaciji iz 2006. godine suprotne Ustavu jer omogućuju rehabilitaciju samo na osnovu „opšte ocene da je neko lice lišeno života, slobode ili nekog drugog prava iz političkih ili ideoloških razloga“.\nKako se navodi, u tim odredbama se rehabilitacija omogućuje bez definisanja ovih pojmova i bez upuštanja u važno pitanje, a to je – da li je to lice učinilac ratnog zločina i da li je ranija osuda bila osnovana i zakonita.\n„Takva rehabilitacija predstavljala bi negaciju odgovornosti iz iskustava prošlosti i negaciju težnji da se sprečavanjem i sankcionisanjem ratnih zločina, kako je to proklamovano Poveljom UN i drugim međunarodnim pravnim aktima, zaštite ljudska prava i slobode, jača poverenje, razvija saradnja među narodima i unapređuje mir i bezbednost“, navedeno je u inicijativi.\nPokretači inicijative su upozorili da bi takva rehabilitacija ujedno vodila ka povredi ljudskog dostojanstva koje Ustav Srbije navodi kao neprikosnovenu vrednost.\nInicijativa podrazumeva i Zakon o rehabilitaciji iz 2011. godine, u kojem se suprotno ustavnim odredbama o jednakosti pred zakonom smatraju odredbe koje omogućuju paralelnu primenu starog i novog zakona.\n„Time se dopušta da se po potpuno različitim kriterijumima, a u slučaju Zakona o rehabilitaciji iz 2006. godine po znatno jednostavnijim i nekritički otvorenim uslovima, okončaju postupci koji su po tom zakonu pokrenuti“, navode pokretači inicijative.


Tekuće aktivnosti – oktobar i novembar 2011.| Grad Beograd\nTekuće aktivnosti – oktobar i novembar 2011.\nTokom oktobra i novembra 2011. Sekretarijat za obrazovanje nastavio je da sprovodi niz programa i praktičnih mera brige o deci školskog uzrasta u novoformiranim naseljima.\nRedovnom komunikacijom sa predstavnicima opština i pedagoškim asistentima, nadležni u sekretarijatu informisani su o redovnosti pohađanja nastave u školama, o tome kako su se deca uklopila, kao i o uspehu koji postižu. Ovakvim radom mogu na vreme reagovati i razgovarati sa roditeljima dece koja ne pohađaju nastavu redovno.\nNastavljeno je i sa redovnim posetama naseljima radi razgovora sa roditeljima i podsećanja na važnost institucionalnog obrazovanja za njihovu decu, kao i obaveznost osnovnog.\nTokom ova dva meseca od sto jednog učenika uzrasta od 7 do 15 godina, njih sto je pohađalo nastavu. Pohađanje nastave je u novembru bilo bolje nego prethodnog meseca. Onima koji su pokazali interesovanje, omogućeno je da se upišu u školu za osnovno obrazovanje odraslih, jedan gluvonemi dečak upisan je u školu koja je organizovana kao internat. Tokom nedelje je u školi, a vikendom u naselju kod roditelja.\nS obzirom na to da je početkom meseca bilo tromesečje, predstavnici sekretarijata održali su sastanak sa predstavnicima škola, centara za socijalni rad, pedagoškim asistentima i predstavnicima opština. Postignut uspeh na tromesečju je sledeći: 7 % učenika postiglo je vrlo dobar uspeh, 12 % dobar, 10 % dovoljan, 43 % nedovoljan, 21 % prelazi dalje ali bez zaključenih ocena, dok 7 % učenika nije ocenjno zbog neredovnog pohađanja nastave.\nPlaniran je obilazak svih naselja i razgovor sa roditeljima, posebno onima čija deca ne pokazuju dobar uspeh.


Naslovna Emisije Milan Živadinović: Delije su zlato, Pavkov pretrpeo nepravdu!\nMilan Živadinović: Delije su zlato, Pavkov pretrpeo nepravdu!\nMilan Bard Živadinović, nekadašnji fudbaler i trener Crvene zvezde i bivši selektor Jugoslavije, gostovao je u emisiji Meridian UŽIVO u kojoj je govorio o velikih uspesima crveno-belih pod vođstvom Vladana Milojevića, kao i o pojedinim igračima u sastavu kluba sa Marakane.\nŽivadinović je najpre istakao koliko navijači znače aktuelnom srpskom šampionu nazivajući ih „zlatom kluba“, a naglasio je i kako znaju da se ponašaju fenomenalno na velikim utakmicama poput one protiv Liverpula.\nTakođe, popularni Bard je pohvalno govorio i o 48-godišnjem treneru Milojeviću kojeg je nazvao jednim od najboljih mlađih trenera, a potom je pričao i napadaču Zvezde Milanu Pavkovu.\n„Ja bih hteo da istaknem Pavkova, to je jedan dečko koji je užasne nepravde pretrpeo u svojoj karijeri. Krvavo se dokazivao po malim klubovima. Bog mu je podario da na jednom pravoj utakmici da dva gola, ali šta je najgore – odmah su ga novinari uporedili da je on za prodaju i da treba da uzme velike pare. Pa, sačekajte malo da se nametne, neka na pet utakmica da po dva gola“, poručio je Živadinović.\nPored toga, naglasio je da bi Milan Borjan trebalo da ostane na Marakani, dok za Marina kaže da je „interesantan igrač, mentalno i fizički spreman“, ali navodi da to koliko će ostati u Crvenoj zvezdi zavisi od njega samog.\nŽivadinović ističe i da je Vujadin Savić jedan od najboljih odbrambenih igrača koji se pojavio u Zvezdi koja „odavno nije imala takvog defanzivca“.\nBard navodi da bi Zvezda sada trebalo da povede računa o „takozvanim prodavcima igrača, da ne rasture ekipu“, kao i da bi uz dolazak dvojice fudbalera sledeća sezona mogla da bude još uspešnija.\nNaš gost je pričao i u iskustvu koje je sticao kao trener na različitim kontinentima s obzirom da je predvodio reprezentacije Iraka, Jemena i Gane, a ocenio je i razlog slabije forme Ričmonda Boaćija.\nPrethodni tekstEP za rukometašice: Srbija želi da se ,,odjavi” dobrom igrom protiv domaćina\nSledeći tekstDelfini srušili Hrvatsku u Nišu, pobednika odlučili peterci!


Izložba Dejana Krstića "Beleške" u Gradskoj galeriji KC Grad\nPosle malog preview-a na izložbi fragmentARTy, u okviru Art Weekenda, Dejan Krstić predstaviće svoj projekat Beleške u Gradskoj galeriji u ponedeljak 2. decembra od 20 časova. Krstić je diplomirao i masterirao na Akademiji umetnosti u Novom Sadu, a nakon Smedereva, Užica i Novog Sada premijerno se predstavlja u Beogradu kao deo desete jubilarne izlagačke sezone Gradske galerije. Projekat Beleške nalazi se u poznoj fazi, kada izdvajanjem pojedinih elemenata Krstić teži grananju vizuelnih razvojnih kanala svog stvaralaštva.\nSerija portreta od samih početaka ima psihološki fundament, jer je autor ozbiljno shvatio potrebu portretnog žanra za prikazivanjem karaktera, a komunikacija prikazivanja karaktera je dvostrana, oba Frojda su donekle prisutna – Lucien i Sigmund, prvi u samim crtežima koji prenose veoma ciljano birane ekspresije portretisanih osoba kako bi se ispred svega pokazao njihov karakter i unutrašnje emotivne crte karaktera, jer je fotografske predloške portreta hvatao u trenucima ozbiljnih razgovora sa modelima, svojevrsne terapije, dok je drugi Frojd prisutan u eksperimentu zvanom strpljenje koji nam Krstić ovim projektom komunicira. Kako sam navodi u stejtmentu, na stotine hiljada linija i tačaka vizuelne su beleške strpljenja, a i faktičke jer nastaju olovkom u specijalnom crtačkom rukopisu koji je razvijan paralelno sa projektom, koji koristi i dodavanje i oduzimanje grafita sa radova, te specijalne tehnike grebanja osnove a u cilju studioznog prikaza subjekta, koje je na granici hiperrealizma, ali to zapravo nije jer ne prikazuje samo spoljašnost. Zbog toga će publika moći da uroni u emotivne živote Krstićevih modela, na crtežima velikih i malih formata koji ostavljaju podjednaki dojam monumentalnosti zbog ugrađenog strpljenja i gotovo svog slobodnog vremena autora, što je izuzetno retka pojava među Krstićevim savremenicima, ali zbog toga je i rezultat retko precizan, zbog toga je i publici potrebno strpljenje kako bi očitali emotivne živote na portretima kroz beleške koje su tačka linija i ogrebana površina.\nIzložba Beleške biće otvorena do 15. decembra, svakog dana od 14 do 20 časova.


Početak drugog polugodišta odložen za 25. februar - Va1.info\nNaslovna/Vesti/Početak drugog polugodišta odložen za 25. februar\nPočetak drugog polugodišta odložen za 25. februar\nGradsko veće grada Valjeva na sednici održanoj 14. februara 2018. godine donelo je Odluku kojom se početak drugog polugodišta školske 2018/19. godine u osnovnim i srednjim školama na teritoriji grada Valjeva odlaže za 25. februar 2019. godine.\nŠkole će nadoknaditi propušteni rad na zakonom propisan način, a po odobrenju Ministarstva.\nPredškolskoj ustanovi „Milica Nožica“ preporučuje se da održi roditeljski sastanak uz prisustvo pedijatra Doma zdravlja Valjevo, kao i sastanak sa zaposlenima u Ustanovi i upozna ih sa novonastalom situacijom, u vezi zabeleženog porasta obolele dece predškolskog uzrasta od gripa, a radi preventivnog delovanja, odnosno sprečavanja pogoršanja zdravstvenog stanja i širenja virusa.\n„U skladu sa aktuelnom epidemiološkom situacijom gripa, sa rastućim trendom nivoa kliničke aktivnosti oboljenja sličnih gripu, a imajući u vidu da se nalazimo na vrhuncu epidemijskog perioda u ovoj sezoni, kao i to da se u uzrastu do 15 godina prijavljuju najveće stope obolevanja od oboljenja sličnih gripu, preventivna mera produžetka raspusta značajno će uticati na smanjenje obolevanja od gripa u našoj zemlji“, navodi se u preporuci Ministarstva zdravlja.\nU Srbiji je do sada od simptoma sličnih gripu obolelo više od 104.000 pacijenata, a umrlo je 29 pacijenata čija se smrt može dovesti u vezu sa gripom, podaci su Instituta za javno zdravlje „Batut“.\nSrbija ima budućnost, ali se za nju mora boriti radom, posvećenošću i marljivošću, poručio je predsednik Aleksandar Vučić u obraćanju velikom broju ljudi koji su ga dočekali u Šapcu.


Pavlov: Promeniti odnos prema privatnom sektoru | Autonomija\nPavlov: Promeniti odnos prema privatnom sektoru\nSajam poslovnih mogućnosti i stručnih praksi trajaće danas i sutra na Fakultetu tehničkih nauka\nPokrajinski sekretar za nauku i tehnološki razvoj Vladimir Pavlov ocenio je danas da mora da se menja odnos koji generalno postoji prema privatnom sektoru, od izvršne vlasti, pa do svakog građanina.\nPavlov je na otvaranju Sajma poslovnih mogućnosti i stručnih praksi „KONTEH 15“, naveo da jedini taj sektor Srbiju može da dovede na zelenu granu i naglasio da je kombinacija Univerziteta u Novom Sadu i privatnog sektora, koja je demonstrirana na ovom sajmu, jedina zdrava osovina koja trenutno postoji u ovom društvu.\n„Trenutak u kome se nalazi Univerzitet u Novom Sadu, za koji je neko tačno rekao da je zvezda u usponu u ovom delu Balkana, govori da je sa fakultetima u svom sastavu, spreman da odgovori zahtevima vremena. Fakultet tehničkih nauka, zajedno sa Poljoprivrednim fakultetom, Prirodno-matematičkim fakultetom i Tehničkim fakultetom Mihajlo Pupin, ima posebnu važnost. Naime, u momentu kada neka treća tehnološka revolucija opseda svet, i FTN je ‘ušao u taj voz’ i nadam se da će biti zamajac koji će državu povući u tom pravcu“, rekao je pokrajinski sekretar.\nOn je dodao da je Univerzitet najvitalniji deo društva i da mu ta odlika daje važnost za ulogu koju treba da ima. Prema njegovim rečima, svi odgovori na nedaće, od nezaposlenosti, bele kuge, neshvatanih istorijskih trenutaka – nalaze se u nauci i njenom doprinosu u društvu.\nDeveti po redu sajam „KONTEH 15“, koji se održava na Fakultetu tehničkih nauka u Novom Sadu (FTN) okupio je 24 kompanije, koje pružaju mogućnost za zaposlenje ili obavljanje stručne prakse studentima i diplomcima. Prisutnim kompanijama se omogućava da, povezivanjem sa fakultetima, dobiju najkvalitetniji kadar.\nPokrajinski sekretar za privredu, zapošljavanje i ravnopravnost polova Miroslav Vasin istakao je da ova manifestacija značajno doprinosi tome da se o zapošljavanju govori na drugi način. Kako je rekao, kroz organizovanje ovakvog sajma, učesnici su postigli ono što je izgledalo nemoguće, a to je da svaki mlad čovek nakon diplomiranja odmah nalazi i adekvatan posao. Vasin je ocenio da je FTN dugi niz godina rasadnik dobrih ideja i projekata i simbol onog što je dobro u Novom Sadu, Vojvodini i Srbiji.\n„Organizujući ovakve manifestacije i vodeći brigu o mladim ljudima, šaljete izuzetno važnu poruku: da su prave vrednosti nešto što jer još uvek dominantno. U situaciji erozije morala, kada lažne diplome i nezaslužene diplome imaju prednost, ovo što vi radite šalje pravu poruku da znanje, veštine i nauka uvek moraju imati prednost. Takve poruke su nam danas potrebne“, poručio je Vasin.\nDekan FTN Rade Doroslovački podsetio je da se, uz pomoć Evropske unije, u Novom Sadu gradi novi naučno-tehnološki park, koji će otvoriti prostor za mlade istraživače i inžinjere.\nSajam poslovnih mogućnosti i stručnih praksi trajaće danas i sutra na Fakultetu tehničkih nauka, a kandidati za posao svoj CV mogu registrovati na sajtu www.konteh.org.


SEM DINKIĆA, NIKO DRUGI NEĆE SA NIČIĆEM I MIRKOVIĆEM – MEDIJA CENTAR BOR );\nSEM DINKIĆA, NIKO DRUGI NEĆE SA NIČIĆEM I MIRKOVIĆEM\n– Prihvatamo poziv da učestvujemo u vlasti, ali ne i sa pojedinim političarima iz Pokreta „Živim za Krajinu“ – rekao je predsednik borskog DS-a Žika Golubović, dok je borski socijalista Dragan Žikić rekao da „ne želi bilo kakav pakt sa Ničićevom partijom“.\nPobeda liste Ujedinjenih regiona Srbije Mlađana Dinkića i Socijaldemokratske partije Srbije Rasima Ljajića najveće je iznenađenje lokalnih izbora u Boru. Oni su iza sebe ostavili „velike“ igrače, koaliciju DS, Srpsku naprednu stranku i listu okupljenu oko SPS-a i ubuduće će biti najjača politička grupacija u ovom gradu, piše današnji Press.\nAli, uspehu Dinkića i Ljajića u Boru najviše su doprinele dve stvari: prva što im je nosilac liste generalni direktor RTB-a „Bor“ Blagoje Spaskovski, koji je vrlo popularan u Boru, a druga Dinkićevo obećanje da će biti izgrađena nova topionica! Ugovor sa kanadskom firmom „SNC Lavalin“ o izgradnji topionice vredan 175 miliona evra Dinkić je potpisao u finišu kampanje.\nPobeda života umesto politike\nNa pitanje Pressa da li je koincidencija to što se ugovor o topionici potpisao baš pred lokalne izbore, Dinkić kaže da su pregovori o tom poslu počeli kad se nije znalo da će biti izbora u Boru.\nŠta su obećali\nURS-SDP: Nova topionica od 175 miliona evra, država ulaže 40 miliona evra (Mlađan Dinkić)\nDS-SPO-DHSS: Investicije u RTB „Bor“ od 450 miliona evra (Boris Tadić), donacija za uklanjanje deponija (Oliver Dulić), status grada\nSNS-NS: Više inostranih i domaćih investicija (Aleksandar Vučić)\nSPS: Solarna elektrana od 100 megavata (Petar Škundrić), autoput Bor – Beograd i završetak hotela na Crnom vrhu (Milutin Mrkonjić)\nLDP: Efikasna lokalna samouprava, nova ekonomija, briga o mladima (Čedomir Jovanović)\nMlađan Dinkić i Rasim Ljajić su na zajedničkoj konferenciji za novinare ocenili da je izborni rezultat u Boru pokazao da su prvi put u Srbiji pobedile male, socijalno-ekonomske i životne teme, umesto visoke politike. Dinkić je najavio da će lokalnu vlast formirati sa koalicionim partnerima Vlade Srbije, dok je Ljajić ocenio da je rezultat u Boru „dokaz da Srbija postaje normalno političko društvo“.\nDS i SPS: Samo bez Ničića\nMeđutim, partneri Dinkića i Ljajića na republičkom nivou, stranke DS i SPS, saopštile su juče da će ući u koaliciju sa URS pod uslovom da u budućoj vlasti ne budu kadrovi Pokreta „Živim za Krajinu“ gradonačelnika Zaječara Boška Ničića.\nIzbornim rezultatima u Boru zadovoljni su i socijalisti i demokrate. Portparol DS-a Jelena Trivan kaže da su i ovi izbori pokazali činjenicu da „vladajuća većina ima apsolutnu podršku građana za svoju politiku“. Branko Ružić (SPS) kaže da je rezultat u Boru „dokaz i potvrda vitalnosti i kontinuiteta odličnih rezultata u svim delovima Srbije“. S druge strane, portparol DSS-a Petar Petković ocenio je da ta stranka nije zadovoljna rezultatima u Boru, dodajući da je pitanje lokalnih izbora pretvoreno u „buvlju pijacu“.


Đoković u najjačoj četvrtini kostura na jednom Mastersu ikada - Sportskacentrala.com\nĐoković u najjačoj četvrtini kostura na jednom Mastersu ikada08.03.2017 09:25hNovak Đoković ponovo nije imao sreće pri žrebanju, ovoga puta na Mastersu u Indijan Velsu.\nNajbolji srpski teniser nalazi se u četvrtini kostura koja izaziva strahopoštovanje.\nNaime, u kalifornijskoj pustinji u poslednjoj četvrtini žreba nalaze se četiri Grend Slem šampiona (Đoković, Federer, Nadal i De Potro), koji zajedno imaju 45 najvećih titula. Takođe, Srbin, Švajcarac i Španac su pobeđivali na turniru u Indijan Velsu. Đoković pet puta, Federer je podigao četiri trofeja, dok je Nadal tri puta osvajao ovaj prestižni turnir.\nPored čuvenih asova u ovoj četvrtini žreba nalaze se i nadolazeće zvezde Aleksandr Zverev i Nik Kirjos, koji su više puta uspevali da iznenade najbolje tenisere na svetu.


CRTA posmatračka misija "Građani na straži" pozdravlja odluku Republičke izborne komisije (RIK) da ne proglasi šest izbornih lista za koje je utvrđeno da su podnele određeni broj falsifikovanih izjava građana. Liste na kojima su se našli falsifikovani potpisi su:\nMađarski pokret - Za promene! - DZVM\n6. Oktobar - Za sve nas\nRepublikanska stranka - Nikola Sandulović\nJedinstvena ruska stranka - Zoran Marić\nCRTA posmatračka misija "Građani na straži" smatra da je RIK trebalo da ostane dosledan stavu da nijedna izborna lista koja je priložila falsifikovane izjave građana ne može učestvovati na izborima uključujući i Republikansku stranku. Smatramo da je RIK trebalo da u slučaju Republikanske stranke iskoristi vanredni pravni lek i poništi rešenja o proglašenju izborne liste, a da ostavi eventualno Upravnom sudu da u drugostepenom postupku reši ovaj slučaj.\nCRTA posmatračka misija "Građani na straži" izražava zabrinutost što predlog o poništavanju izborne liste Republikanske stranke nije došao ni od jednog člana stalnog ili proširenog sastava RIK-a.\nPored svega, CRTA posmatračka misija "Građani na straži“ ukazuje na potrebu što efikasnije i brže reakcije nadležnih institucija u pogledu rasvetljavanja svih okolnosti koje se odnose na masovno falsifikovanje izjava podrške birača i što hitnijeg pronalaženja odgovornih lica.\nPogledajte status svih do sada predatih listi. (Kliknuti za uvećanje)


Republika / ANA NIKOLIĆ U NIKAD PROVOKATIVNIJEM IZDANJU: Mrežaste providne čarape, kožna jakna jedna prekrila grudi... FANOVI U TRANSU\nFotografijama ostavila bez teksta... Ana Nikolić\nZa pevačicu Anu Nikolić može se reći da nikada izazovnije nije izgledala.\nOna je najavila izlazak dve nove pesme pod nazivom "Prolazi" i "Ne bi Ana bila Ana", a uz njih odradila je i nekoliko provokativnih fotografija, na koje malo ko može ostati imun.\nNaime, Nikolićeva je tokom fotografisanja, a po prvi put nakon porođaja, istakla svoje atribute, izazivajući muški deo publike, dok su žene ostale bez teksta.\nObjavom slika, Nikolićeva je uzburkala društvene mreže, a komentari su pljuštali.\nNajviše su pažnje privukle slike Ane u toplesu i kožnoj jakni, kao deo novog pevačicinog stajlinga.\nVeliki broj Aninih fanova saglasan je u jednom - Što je starija, sve je bolja, kao vino.\nPevačica Estrada Ćerka Rasta Ana Nikolić Zabava Fotke Album